**LITGRID AB**

**BENDROSIOS PIRKIMO SĄLYGOS**

**TURINYS**

[**1.** **SĄVOKOS** 2](#_Toc125022823)

[**2.** **ĮVADINĖ DALIS** 3](#_Toc125022824)

[**3.** **BENDROSIOS NUOSTATOS** 3](#_Toc125022825)

[**4.** **PIRKIMO OBJEKTAS** 4](#_Toc125022826)

[**5.** **KAINA IR MOKĖJIMO TERMINAI** 4](#_Toc125022827)

[**6.** **TIEKĖJŲ PAŠALINIMO PAGRINDAI, KVALIFIKACIJOS, ŽALIEJI IR KITI REIKALAVIMAI, SUBTIEKIMAS, RĖMIMASIS KITŲ ŪKIO SUBJEKTŲ PAJĖGUMAIS, KVAZISUBTIEKĖJAI IR JUNGTINĖ VEIKLA** 4](#_Toc125022828)

[**7.** **REIKALAVIMAI PARAIŠKŲ PATEIKIMUI** 6](#_Toc125022829)

[**8.** **PARAIŠKŲ PATEIKIMO TERMINAI** 6](#_Toc125022830)

[**9.** **PARAIŠKŲ NAGRINĖJIMAS IR VERTINIMAS** 7](#_Toc125022831)

[**10.** **REIKALAVIMAI PASIŪLYMŲ PATEIKIMUI** 8](#_Toc125022832)

[**11.** **PASIŪLYMŲ PATEIKIMO TERMINAI** 9](#_Toc125022833)

[**12.** **PIRMINIŲ PASIŪLYMŲ NAGRINĖJIMAS** 9](#_Toc125022834)

[**13.** **DERYBOS** 10](#_Toc125022835)

[**14.** **GALUTINIŲ PASIŪLYMŲ NAGRINĖJIMAS IR VERTINIMAS** 10](#_Toc125022836)

[**15.** **PASIŪLYMŲ GALIOJIMAS** 14](#_Toc125022837)

[**16.** **GALUTINIO PASIŪLYMO ŠIFRAVIMAS** 14](#_Toc125022838)

[**17.** **PRETENZIJŲ NAGRINĖJIMO TVARKA** 15](#_Toc125022839)

[**18.** **SUTARTIES TERMINAI IR SĄLYGOS** 15](#_Toc125022840)

[**19.** **PAPILDOMOS INFORMACIJOS PATEIKIMAS** 16](#_Toc125022841)

[**20.** **ATITIKTIES NACIONALINIO SAUGUMO INTERESAMS PATIKRA** 16](#_Toc125022842)

# **SĄVOKOS**

**Bendrosios sąvokos:**

* 1. **BPS** – šios Bendrosios Pirkimo sąlygos, kuriose aprašytos Pirkimo procedūros, Paraiškų ir Pasiūlymų pateikimo, nagrinėjimo ir vertinimo tvarka.
  2. **CVP IS** – Centrinė viešųjų pirkimų informacinė sistema (https://viesiejipirkimai.lt).
  3. **Derybos** – Pirkimo procedūrų etapas, kurio metu deramasi su Pirminius pasiūlymus pateikusiais Tiekėjais, ir (ar) kurio metu Tiekėjų prašoma patikslinti Pirminiame pasiūlyme pateiktą netikslią arba pateikti trūkstamą informaciją.
  4. **EBVPD** – Europos bendrasis viešųjų pirkimų dokumentas – aktuali deklaracija, pakeičianti kompetentingų institucijų išduodamus dokumentus ir patvirtinanti, kad Tiekėjas ir Ūkio subjektai, kurių pajėgumais remiamasi, preliminariai atitinka Pirkimo dokumentuose nustatytus pašalinimo pagrindų nebuvimo ir Kvalifikacijos reikalavimus.
  5. **Galutinis pasiūlymas** – pagal Perkančiojo subjekto nustatytas sąlygas bei terminus po Derybų (visų etapų, jei Derybos vykdomos keliais etapais) Tiekėjo pateiktų dokumentų visuma, įskaitant Pirminiame pasiūlyme pateiktus dokumentus, išskyrus juose nurodytas sąlygas, kurios buvo pakeistos Derybų metu ir (ar) Galutiniame pasiūlyme.
  6. **Komisija** – Perkančiojo subjekto sudaryta pirkimų komisija, kuri veikia pagal Perkančiojo subjekto patvirtintą LITGRID AB pirkimų komisijos darbo reglamentą ir pagal jai pateiktas užduotis bei suteiktus įgaliojimus vykdo šio Pirkimo procedūras.
  7. **Kontroliuojantis asmuo** – individualios įmonės savininkas arba juridinis ar fizinis asmuo, kuris kitame juridiniame asmenyje:

1) tiesiogiai ar netiesiogiai valdo daugiau kaip 50 procentų akcijų, pajų, dalių, įnašų ar (ir) balsų juridinio asmens dalyvių susirinkime arba

2) kartu su susijusiais asmenimis valdo daugiau kaip 50 procentų akcijų, pajų, dalių, įnašų ar (ir) balsų juridinio asmens dalyvių susirinkime ir kurio valdoma dalis yra ne mažesnė kaip 10 procentų akcijų, pajų, dalių, įnašų ar (ir) balsų juridinio asmens dalyvių susirinkime. Susijusiu asmeniu laikomi:

a) juridinių asmenų atveju – asmenys, kurių metinė finansinė atskaitomybė turi būti konsoliduota pagal Lietuvos Respublikos įmonių grupių konsoliduotosios finansinės atskaitomybės įstatymą, arba asmenys, kurių metinė finansinė atskaitomybė turi būti konsoliduota pagal kitų valstybių teisės aktus, įgyvendinančius Direktyvoje [2013/34/ES](http://eur-lex.europa.eu/legal-content/LIT/TXT/?uri=CELEX:32013L0034&locale=lt) nustatytus reikalavimus;

b) fizinių asmenų atveju – sutuoktiniai, tėvai ir jų vaikai (įvaikiai).

* 1. **Kvalifikacijos reikalavimai** – reikalavimai Tiekėjui, nustatomi dėl teisės verstis veikla, taip pat su Tiekėjo finansiniu ir ekonominiu pajėgumu bei techniniu ir profesiniu pajėgumu susiję reikalavimai.
  2. **Kvazisubtiekėjas** – specialistas, kurio kvalifikacija Tiekėjas remiasi, ir kuris Paraiškos teikimo metu dar nėra Tiekėjo, Ūkio subjekto, kurio pajėgumais remiamasi, ar Subtiekėjo darbuotojas, tačiau jį ketinama įdarbinti, jei Pasiūlymas bus pripažintas laimėjusiu.
  3. **Laimėjęs Tiekėjas** – Tiekėjas, kuris pateikė Pirkimą Laimėjusį Pasiūlymą ir kuriam bus siūloma su Perkančiuoju subjektu sudaryti Sutartį.
  4. **Laimėjęs Pasiūlymas** – Komisijos pagal Pirkimo sąlygas atrinktas ekonomiškai naudingiausias Pasiūlymas.
  5. **Metodika** – Tiekėjo kvalifikacijos reikalavimų nustatymo metodika, patvirtinta Viešųjų pirkimų tarnybos direktoriaus įsakymu (aktuali redakcija).
  6. **Paraiška** – Tiekėjo raštu pateikiamų dokumentų ir duomenų visuma, kuria reiškiamas pageidavimas dalyvauti Pirkime skelbiamų Derybų būdu.
  7. **Pasiūlymas** – pagal Perkančiojo subjekto nustatytas Sąlygas bei terminus Tiekėjo raštu pateikiamų dokumentų ir duomenų visuma, kuria siūloma tiekti prekes, teikti paslaugas ar atlikti darbus. Pasiūlymas reiškia tiek Tiekėjo pateiktą Pirminį pasiūlymą, tiek ir Galutinį pasiūlymą.
  8. **Pasiūlymo forma** – Pasiūlymo pateikimo forma, kurią reikia užpildyti siekiant dalyvauti Pirkimo procedūrose.
  9. **Perkantysis subjektas** – LITGRID AB, į. k. 302564383, pagal Lietuvos Respublikos įstatymus įsteigta ir veikianti akcinė bendrovė, kurios buveinė registruota adresu: Karlo Gustavo Emilio Manerheimo g. 8, LT-05131 Vilnius, Lietuvos Respublika, tel. +370 707 02171.
  10. **Pirminis pasiūlymas** – pagal Perkančiojo subjekto nustatytas Sąlygas bei terminus Tiekėjo pateiktų pirminių dokumentų visuma.
  11. **Pirkimas** – LITGRID AB atliekamas prekių, paslaugų ar darbų įsigijimas su pasirinktu (pasirinktais) Tiekėju (Tiekėjais) sudarant Sutartį (Sutartis), kai šios prekės, paslaugos ar darbai yra skirti PĮ nurodytai veiklai vykdyti.
  12. **Pirkimo objektas** – perkamos prekės ir (ar) paslaugos, ir (ar) darbai, aprašyti Techninėje specifikacijoje ir Pirkimo sąlygose.
  13. **Pirkimo sąlygos arba Sąlygos** – BPS ir SPS visuma.
  14. **PĮ** – Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymas (pradedant Pirkimą galiojanti redakcija, jei teisės aktai nenumato kitokio taikymo).
  15. **Preliminarioji sutartis** – vieno ar kelių perkančiųjų subjektų ir vieno ar kelių Tiekėjų sudaryta Sutartis, kurios tikslas – nustatyti Sąlygas, įskaitant kainą ir, kur to reikia, numatomą kiekį, taikomas Sutartims, kurios bus sudarytos per tam tikrą nurodytą laikotarpį.
  16. **Skelbimas apie Pirkimą** – Perkančiojo subjekto skelbimas apie Pirkimą, paskelbtas CVP IS arba tarptautinių pirkimų atveju - CVP IS ir Europos Sąjungos oficialaus leidinio priede (OL/S) TED‘o duomenų bazėje PĮ nustatyta tvarka.
  17. **SPS** – Specialiosios Pirkimo sąlygos, kuriose nurodytas Pirkimo objektas, išdėstyti Tiekėjų pašalinimo pagrindai ir Kvalifikacijos reikalavimai, reikalavimai Paraiškų ir Pasiūlymų pateikimui ir jų vertinimo kriterijai, aprašytos kitos svarbios Pirkimo procedūros ir (ar) keičiamos BPS aprašytos Pirkimo procedūros.
  18. **Subtiekėjas** – Tiekėjo Pirkimo sutarties vykdymui pasitelkiamas trečiasis asmuo, kurio kvalifikacija Tiekėjas nesiremia, kad atitiktų Kvalifikacijos reikalavimus.
  19. **Suinteresuotas kandidatas** – Pirkimui paraišką pateikęs Tiekėjas, kuriam Perkantysis subjektas nepranešė apie jo Paraiškos atmetimą iki pranešimo apie sprendimą nustatyti laimėjusį pasiūlymą išsiuntimo dienos suinteresuotiems dalyviams.
  20. **Suinteresuotas dalyvis** – Pirkimui Pasiūlymą pateikęs Tiekėjas, išskyrus Tiekėją, kuris galutinai pašalintas iš Pirkimo procedūros, tai yra jam pranešta apie pasiūlymo atmetimą, ir kurio pašalinimas dėl pasibaigusio apskundimo termino negali būti ginčijamas arba dėl kurio pašalinimo pagrįstumo yra įsiteisėjęs teismo sprendimas.
  21. **Sutartis** – dėl ekonominės naudos vieno ar daugiau ūkio subjektų ir vieno ar kelių perkančiųjų subjektų raštu tarp Laimėjusio Tiekėjo ir Perkančiojo subjekto (jei sudaroma Preliminarioji sutartis – Preliminarios sutarties pagrindu sudaroma pagrindinė sutartis) sudaroma Sutartis, taip pat ir Preliminarioji sutartis.
  22. **Techninė specifikacija** – Techninė specifikacija, kurioje aprašytas Pirkimo objektas ir jam keliami reikalavimai ir visi jos priedai (jeigu tokių yra).
  23. **Tiekėjas** – ūkio subjektas – fizinis asmuo, privatusis ar viešasis juridinis asmuo, kita organizacija ir jų padalinys arba tokių asmenų grupė, įskaitant laikinas ūkio subjektų asociacijas, kurie rinkoje siūlo atlikti darbus, tiekti prekes ar teikti paslaugas.
  24. **Ūkio subjektas, kurio pajėgumais remiamasi** –Tiekėjo Pirkimo sutarties vykdymui pasitelkiamas trečiasis asmuo, kurio kvalifikacija Tiekėjas remiasi, kad atitiktų Kvalifikacijos reikalavimus.
  25. **VPĮ** – Lietuvos Respublikos viešųjų pirkimų įstatymas.
  26. Kitos Sąlygose vartojamos sąvokos apibrėžtos PĮ.
  27. Jei šiose BPS specialiai nenurodyta kitaip, žodžiai vartojami vienaskaitos forma taip pat reiškia ir daugiskaitą, vienos giminės žodžiai apima ir bet kurios kitos giminės atitinkamus žodžius, žodžiai reiškiantys asmenį apima ir juridinius, ir fizinius asmenis, o nuoroda į visumą taip pat reiškia nuorodą ir į jos dalį, ir (kiekvienu konkrečiu atveju) atvirkščiai.

# **ĮVADINĖ DALIS**

* 1. Teikdamas Paraišką ir (ar) Pasiūlymą Tiekėjas patvirtina, kad sutinka su Perkančiojo subjekto Pirkimo sąlygose nustatytomis Pirkimo procedūromis, Sutarties sąlygomis ir jo Paraiškoje ir (ar) Pasiūlyme pateikta informacija yra teisinga bei apima viską, ko reikia tinkamam Sutarties įvykdymui.
  2. Paraiškas ir (ar) Pasiūlymus teikiantys Tiekėjai turi atidžiai išnagrinėti visus reikalavimus, formas ir priedus, pateikiamus Sąlygose ir jų laikytis.
  3. Tuo atveju, jeigu yra neatitikimų ar prieštaravimų tarp BPS ir SPS nustatytų sąlygų, taikomos SPS sąlygos.
  4. Tuo atveju, jeigu Pirkimo sąlygose nėra pateikta atitinkamos informacijos, būtinos Pirkimui vykdyti, taikomos PĮ nuostatos.

# **BENDROSIOS NUOSTATOS**

* 1. Pirkimas vykdomas vadovaujantis PĮ ir kitais pirkimus reglamentuojančiais teisės aktais bei Pirkimo sąlygomis.
  2. Informacija apie Pirkimo būdą ir tai, ar vykdomas supaprastintas pirkimas, kurio vertė viršija mažos vertės pirkimų ribą, ar tarptautinis pirkimas, pateikiama SPS.
  3. Pirkimas atliekamas laikantis lygiateisiškumo, nediskriminavimo, skaidrumo, abipusio pripažinimo, proporcingumo principų ir konfidencialumo bei nešališkumo reikalavimų.
  4. Perkantysis subjektas neatlygins Tiekėjams jokių išlaidų, susijusių su Pirkimo dokumentų įsigijimu ir Paraiškų ir (ar) Pasiūlymų parengimu bei pateikimu, įskaitant, bet neapsiribojant, išlaidas, susijusias su dokumentų kopijavimu, spausdinimu, pašto ar kurjerių paslaugomis, brėžiniais, nuotraukomis, dalykinėmis kelionėmis ir susitikimais, transportavimu, apgyvendinimu, atlyginimais, advokatų, inžinierių, architektų bei kitų asmenų honorarais, dokumentacija bei mokesčiais, ir bet kokių kitų išlaidų, susijusių su dalyvavimu Pirkime.
  5. Perkantysis subjektas privalo nutraukti pradėtas pirkimo procedūras, jeigu buvo pažeisti PĮ 29 straipsnio 1 dalyje nustatyti principai ir atitinkamos padėties negalima ištaisyti.
  6. Perkantysis subjektas turi teisę savo iniciatyva nutraukti pradėtas Pirkimo procedūras, jeigu atsirado aplinkybių, kurių nebuvo galima numatyti, arba Pirkimo dokumentuose padaryta esminių klaidų, dėl kurių Pirkimas tampa nebetikslingas ar jam įvykus būtų įsigytas Perkančiojo subjekto poreikių neatitinkantis Pirkimo objektas.
  7. Pirkimo sąlygos pateikiamos CVP IS lietuvių kalba. Perkantysis subjektas Pirkimo sąlygas papildomai gali pateikti ir kita kalba.
  8. Bet kokie Perkančiojo subjekto ir Tiekėjų tarpusavio santykiai reguliuojami Pirkimo sąlygomis bei Lietuvos Respublikos teisės aktais. Bet kokie ginčai tarp Perkančiojo subjekto ir Tiekėjų sprendžiami Lietuvos Respublikos įstatymų ir kitų teisės aktų nustatyta tvarka.

# **PIRKIMO OBJEKTAS**

* 1. Pirkimo objektas nurodytas SPS. Pirkimo objekto apimtys bei jam keliami reikalavimai pateikiami Techninėje specifikacijoje.
  2. Tiekėjas privalo prekes patiekti/paslaugas suteikti/darbus atlikti savo sąskaita, rizika, priemonėmis ir lėšomis, įsigydamas licencijas, kitą įrangą bei medžiagas, reikalingas Pirkimo dokumentuose nurodytoms prekėms/paslaugoms/darbams.
  3. Informacija apie Pirkimo objekto skaidymą ar neskaidymą į dalis pateikiama SPS.
  4. Jeigu Pirkimo objektas į dalis neskaidomas, Tiekėjas turi pateikti vieną Paraišką ir Pasiūlymą visai Pirkimo objekto apimčiai.Sutartis dėl viso Pirkimo objekto bus sudaroma su tuo Tiekėju, kuris bus atrinktas kaip Laimėjęs Tiekėjas.
  5. Jei Pirkimo objektas skaidomas į dalis, Perkantysis subjektas skelbime apie Pirkimą, kvietime patvirtinti susidomėjimą ar kituose Pirkimo dokumentuose, kuriais kviečiama dalyvauti Pirkime, nurodo PĮ 40 straipsnio 2 dalyje nustatytas sąlygas.

# **KAINA[[1]](#footnote-2) IR MOKĖJIMO TERMINAI**

* 1. Siūlomą Pirkimo objekto kainą Tiekėjas nurodo užpildydamas Perkančiojo subjekto pridėtą Pasiūlymo formą.
  2. Į Tiekėjo Pasiūlyme nurodomą paslaugų/darbų/prekių kainą turi būti įskaityta paslaugų/darbų/prekių kaina ir visos kitos su paslaugų teikimu/darbų atlikimu/prekių tiekimu susijusios Tiekėjo išlaidos, taip pat ES Direktyvos 2014/55/ES reikalavimus atitinkančių elektroninių sąskaitų pateikimas informacine sistema ar kito formato elektroninių sąskaitų, pasinaudojant informacine sistema „SABIS“, pateikimo kaštai. Tiekėjas į paslaugų/darbų/prekių kainą turi įskaityti PVM ir kitus mokesčius, mokamus galiojančių teisės aktų nustatyta tvarka. PVM turi būti nurodomas atskira eilute.
  3. Pasiūlyme kaina turi būti nurodoma ir bus vertinama eurais, dviejų skaičių po kablelio tikslumu. Jeigu kaina bus nurodyta užsienio valiuta, ji bus perskaičiuota eurais pagal Europos Centrinio Banko skelbiamą orientacinį euro ir užsienio valiutų santykį, o tais atvejais, kai orientacinio euro ir užsienio valiutų santykio Europos Centrinis Bankas neskelbia, – pagal Lietuvos banko nustatomą ir skelbiamą orientacinį euro ir užsienio valiutų santykį paskutinę Pasiūlymų pateikimo termino dieną.
  4. Apmokėjimo sąlygos ir tvarka apibrėžtos Sutartyje. Tais atvejais, kai SPS nurodoma, jog Pirkimo metu nėra parengtas Sutarties projektas, apmokėjimo sąlygos išdėstomos SPS.

# **TIEKĖJŲ PAŠALINIMO** **PAGRINDAI, KVALIFIKACIJOS, ŽALIEJI IR KITI REIKALAVIMAI, SUBTIEKIMAS, RĖMIMASIS KITŲ ŪKIO SUBJEKTŲ PAJĖGUMAIS, KVAZISUBTIEKĖJAI IR JUNGTINĖ VEIKLA**

* 1. Tiekėjas, siekdamas įrodyti pašalinimo pagrindų nebuvimą, savo turimą kvalifikaciją, pateikia informaciją, dokumentus ir EBVPD, kaip nurodyta SPS.
  2. EBVPD turi būti pateiktas pagal PĮ 59 straipsnio 1 dalyje nustatytus reikalavimus. Vadovaujantis PĮ 59 straipsnio 1 dalimi ir atsižvelgiant į tai, kad LITGRID AB yra Perkantysis subjektas, kuris nėra perkančioji organizacija, pirkimuose neprivaloma taikyti Tiekėjų pašalinimo pagrindų. Informacija, ar konkrečiame Pirkime yra taikomi Tiekėjų pašalinimo pagrindai, nurodoma SPS.
  3. Tais atvejais, kai Pirkimo dokumentuose nenustatyta, kad Tiekėjo kvalifikacija dėl teisės verstis atitinkama veikla tikrinama arba pagal Pirkimo dokumentuose nustatytus Kvalifikacijos reikalavimus tikrinama ne visa apimtimi, tačiau teisės aktai numato tam tikrus reikalavimus dėl teisės verstis veikla, Tiekėjas Perkančiajam subjektui įsipareigoja, kad Sutartį vykdys tik tokią teisę turintys asmenys. Tiekėjas turės pateikti atitinkamus dokumentus, įrodančius, kad Sutartį vykdys tik tokią teisę turintys asmenys iki Pirkimo sutarties vykdymo pradžios, jeigu SPS nenurodytas kitoks terminas.
  4. Tiekėjų Kvalifikacijos reikalavimai nustatomi pagal Metodiką. Perkantysis subjektas gali nustatyti ir kitus Metodikoje neįtvirtintus, tačiau, atsižvelgiant į konkretaus Pirkimo specifiką, apimtį, ypatingus Perkančiojo subjekto poreikius, būtinus nustatyti kitokius Kvalifikacijos reikalavimus (tik finansinius, ekonominius) ir (ar) kitokias Metodikoje įtvirtintų Kvalifikacijos reikalavimų reikšmes, vadovaudamasis Metodikoje nustatytais principais.
  5. Tiekėjas gali remtis kitų ūkio subjektų pajėgumais pagal PĮ 62 straipsnio nuostatas ir Metodiką. Tiekėjas gali remtis tik tokiais kitų ūkio subjektų pajėgumais, kuriais jis realiai galės disponuoti Sutarties vykdymo metu. Tiekėjas turi pareigą Paraiškos pateikimo metu Perkančiajam subjektui įrodyti, kad per visą Sutarties vykdymo laikotarpį kitų ūkio subjektų pajėgumai Tiekėjui bus prieinami. Tikrindamas, ar Tiekėjui bus prieinami kitų ūkio subjektų pajėgumai, Perkantysis subjektas iš Tiekėjo priima bet kokias tai patvirtinančias priemones.
  6. Vadovaujantis PĮ 62 straipsniu, Tiekėjas Paraiškoje privalo nurodyti Ūkio subjektus, kurių pajėgumais remiamasi, siekiant atitikti Pirkimo sąlygose nustatytus Kvalifikacijos reikalavimus, ir Kvazisubtiekėjus. Jeigu Tiekėjas Paraiškoje nenurodo Ūkio subjektų, kurių pajėgumais remiamasi, siekiant atitikti Pirkimo sąlygose nustatytus Kvalifikacijos reikalavimus, ir/ar Kvazisubtiekėjų, laikoma, kad Pirkimo sąlygose nurodytus Kvalifikacijos reikalavimus atitinka pats Tiekėjas.
  7. Jeigu Tiekėjas atskirų darbų atlikimui/paslaugų suteikimui/prekių tiekimui samdo Subtiekėjus (įskaitant fizinius asmenis), Tiekėjas privalo nurodyti, kuriai Sutarties daliai jis ketina pasitelkti Subtiekėjus. Tiekėjas šiuos trečiuosius asmenis turi nurodyti Paraiškoje, jeigu jie yra žinomi. Tais atvejais, kai Tiekėjas naudojasi (naudosis) trečiųjų asmenų, kurie tiesiogiai aktyviai, savo veiksmais neprisidės prie Perkančiojo subjekto poreikio įsigyti Pirkimo objektą tenkinimo (tiesiogiai neteiks dalies paslaugų, nevykdys dalies darbų, tiesiogiai neprisidės prie prekių tiekimo, neprisiims solidarios atsakomybės už Sutarties vykdymą ar kitaip tiesiogiai nedalyvaus vykdant Sutartį), priemonėmis (pavyzdžiui, tik išnuomos patalpas, išnuomos įrangą ar pan.), Tiekėjas neprivalo teikti jų EBVPD ir pašalinimo pagrindų nebuvimą įrodančių dokumentų, tačiau, teikdamas Paraišką, turi pareigą įrodyti, kad atitinkamomis konkrečiomis trečiojo asmens priemonėmis jis galės naudotis Sutarties vykdymo laikotarpiu (teikiant Paraišką nurodyti tuos trečiuosius asmenis ir informaciją apie su jais pasirašytas sutartis, ketinimo protokolus, sutikimus ir pan.). Tokiu atveju laikoma, kad Tiekėjas pats turi atitinkamą kvalifikaciją.
  8. Jeigu Tiekėjas grindžia savo atitikį Kvalifikacijos reikalavimams ketinamo pasitelkti fizinio asmens pajėgumais:
     1. tačiau neplanuoja jo įdarbinti, tokiu atveju toks fizinis asmuo išviešinamas su Paraiška ir nurodomas kaip Ūkio subjektas, kurio pajėgumais remiamasi.
     2. kurį Pirkimo laimėjimo ir Sutarties sudarymo atveju planuoja įdarbinti, tokiu atveju toks fizinis asmuo išviešinamas su Paraiška ir nurodomas kaip Kvazisubtiekėjas.
  9. Tiekėjas gali remtis kitų ūkio subjektų pajėgumais, kad atitiktų Perkančiojo subjekto Pirkimo dokumentuose nustatytą reikalavimą turėti specialų leidimą arba būti tam tikrų organizacijų nariu, nustatytus finansinio ir ekonominio pajėgumo reikalavimus, techninio ir profesinio pajėgumo reikalavimus, neatsižvelgiant į ryšio su tais ūkio subjektais teisinį pobūdį. Jeigu reikalaujama išsilavinimo ar profesinės kvalifikacijos mutatis mutandis taikant [VPĮ](https://www.infolex.lt/ta/40606" \o "Lietuvos Respublikos viešųjų pirkimų įstatymas" \t "_blank) 51 straipsnio 7 dalies 7 punktą, ar profesinės patirties, Tiekėjas gali remtis kitų ūkio subjektų pajėgumais tik tuo atveju, jeigu tie subjektai patys suteiks paslaugas, atliks darbus, tieks prekes, kuriems reikia jų turimų pajėgumų. Perkant darbus, paslaugas arba kai perkamas prekes reikia montuoti, diegti, Perkantysis subjektas SPS gali reikalauti, kad jo nurodytas esmines užduotis atliktų pats Pasiūlymą pateikęs Tiekėjas, o jeigu Pasiūlymą pateikė Tiekėjų grupė, – tos grupės dalyvis.
  10. Perkantysis subjektas, patikrina, ar Ūkio subjektai, kurių pajėgumais remiamasi, Subtiekėjai, ir/ar Kvazisubtiekėjai tenkina jiems keliamus Kvalifikacijos ir kitus reikalavimus ir ar nėra Ūkio subjektų, kurių pajėgumais remiamasi, pašalinimo pagrindų. Jeigu ūkio subjektas netenkina jam keliamų Kvalifikacijos reikalavimų ar kitų reikalavimų arba jo padėtis atitinka bent vieną Perkančiojo subjekto nustatytą pašalinimo pagrindą, Perkantysis subjektas turi pareikalauti per jo nustatytą terminą pakeisti tokį ūkio subjektą reikalavimus atitinkančiu ūkio subjektu arba pateikti BPS 9.7 ar 14.13 punktuose nurodytus dokumentus.
  11. Jei Tiekėjas remiasi kitų ūkio subjektų pajėgumais, atsižvelgdamas į Pirkimo sąlygose nustatytus ekonominio ir finansinio pajėgumo reikalavimus, Tiekėjas ir tokie ūkio subjektai turi prisiimti solidarią atsakomybę už Sutarties įvykdymą.
  12. Jeigu Pirkimo procedūrose dalyvauja jungtinės veiklos pagrindu susivienijusi Tiekėjų grupė, jie kartu su Paraiška turi pateikti jungtinės veiklos sutartį. Jungtinės veiklos sutartyje turi būti nurodyti kiekvienos šios sutarties šalies įsipareigojimai ir šių įsipareigojimų procentinė dalis vykdant numatomą sudaryti Sutartį. Jungtinės veiklos sutartis turi numatyti solidarią visų šios sutarties šalių atsakomybę už prievolių Perkančiajam subjektui pagal Sutartį nevykdymą. Taip pat jungtinės veiklos sutartyje turi būti nurodyti jos dalyvių įgaliojimai atstovauti Tiekėjų grupę bendraujant su Perkančiuoju subjektu Pirkimo procedūrų metu kylančiais klausimais (Paraiškų ar Pasiūlymų pateikimu, jų nagrinėjimu ar vertinimu, kitos su Pirkimo vykdymo klausimais susijusios informacijos teikimu). Jungtinės veiklos sutartyje turi būti nurodomas partneris, kuris automatiškai tampa pagrindiniu partneriu, kai pagrindinis jungtinės veiklos sutartyje nurodytas partneris susiduria su finansinėmis problemomis ir tampa nepajėgus vykdyti Sutartį. Iškilus aukščiau nurodytoms aplinkybėms, tas partneris, kuris automatiškai tapo pagrindiniu, privalės įvykdyti pagrindinio partnerio įsipareigojimus ir už juos gaus mokėjimus iš Perkančiojo subjekto.
  13. Perkantysis subjektas nereikalauja, kad Tiekėjų grupės pateiktą Pasiūlymą pripažinus laimėjusiu ir Perkančiajam subjektui pasiūlius sudaryti Sutartį, ši Tiekėjų grupė įgautų tam tikrą teisinę formą.
  14. Jeigu Tiekėjas ir/ar Ūkio subjektai, kurių pajėgumais remiamasi, ir/ar Kvazisubtiekėjas negali pateikti pašalinimo pagrindų nebuvimo ir (ar) kvalifikacijos atitiktį patvirtinančių dokumentų, nes atitinkamoje šalyje tokie dokumentai neišduodami arba toje šalyje išduodami dokumentai neapima visų keliamų klausimų, jie gali būti pakeisti priesaikos deklaracija arba šalyse, kuriose ji netaikoma, oficialia Tiekėjo (Ūkio subjektų, kurių pajėgumais remiamasi, ir/ar Kvazisubtiekėjo ) deklaracija, kuri turi būti patvirtinta valstybės narės ar Tiekėjo (Ūkio subjektų, kurių pajėgumais remiamasi, ir/ar Kvazisubtiekėjo) kilmės šalies arba šalies, kurioje jis registruotas, kompetentingos teisinės ar administracinės institucijos, notaro arba kompetentingos profesinės ar prekybos organizacijos.
  15. Visos Tiekėjo, Subtiekėjų, Ūkio subjektų, kurių pajėgumais remiamasi, ar Tiekėjų grupės narių tiekiamos prekės (naudojamos medžiagos, įranga) turi atitikti Perkančiojo subjekto nurodytus reikalavimus, ir negali būti importuojamos iš šalių, ar jų dalių, teritorijų (specialaus statuso zonų), iš kurių tokių tiekiamų prekių (naudojamų medžiagų, įrangos) importas yra draudžiamas pagal Jungtinių Tautų saugumo tarybos sprendimus arba jei taikomos Jungtinių Amerikos Valstijų, Europos Sąjungos ribojamosios priemonės (sankcijos) ar kitų tarptautinių organizacijų, kurių narė yra arba kuriose dalyvauja Lietuvos Respublika, tarptautinės sankcijos (jei SPS nenurodyta kitaip).
  16. Pirkimo dokumentuose nurodytą reikalaujamą kvalifikaciją Tiekėjai, Ūkio subjektai, kurių pajėgumais remiamasi, Kvazisubtiekėjai privalo būti įgiję iki Paraiškų pateikimo termino pabaigos. Iš Tiekėjų, Ūkio subjektų, kurių pajėgumais remiamasi, Kvazisubtiekėjų registruotų Europos Sąjungos valstybėje narėje, Europos ekonominės erdvės valstybėje narėje, Šveicarijos Konfederacijoje arba trečiojoje šalyje, priimami Tiekėjo, Ūkio subjekto, kurio pajėgumais remiamasi, Kvazisubtiekėjo kilmės šalies kompetentingų institucijų išduoti dokumentai, tačiau toks užsienio šalies Tiekėjas, Ūkio subjektas, kurio pajėgumais remiamasi, Kvazisubtiekėjas turi pareigą, per protingą laiką, kreiptis į atitinkamą Lietuvos Respublikos instituciją dėl teisės pripažinimo dokumento išdavimo. Užsienio Tiekėjo, Ūkio subjekto, kurio pajėgumais remiamasi, Kvazisubtiekėjo turimos kvalifikacijos patvirtinimo dokumentai Lietuvoje gali būti išduoti ir po galutinės Paraiškų arba Pasiūlymų pateikimo datos[[2]](#footnote-3). Šie dokumentai turės būti pateikti iki Sutarties vykdymo pradžios, jeigu SPS nenurodytas kitoks terminas.
  17. Tiekėjų grupė gali remtis Tiekėjų grupės narių arba kitų ūkio subjektų pajėgumais tokiomis pačiomis sąlygomis, kaip ir pavienis Tiekėjas.
  18. Jeigu pirkime taikomi žalieji ir kiti reikalavimai, informacija apie juos, bei reikalaujamus atitiktį jiems pagrindžiančius dokumentus pateikiama SPS.

# **REIKALAVIMAI PARAIŠKŲ PATEIKIMUI**

* 1. Bet kuris Tiekėjas Pirkimui gali teikti tik vieną Paraišką, nepriklausomai nuo to, ar Paraišką jis teikia kaip atskiras Tiekėjas, ar kaip Tiekėjų grupė.
  2. Paraiška turi būti pateikta pagal Pirkimo sąlygų reikalavimus, kartu pateikiant visą Perkančiojo subjekto prašomą informaciją.
  3. Paraiškos privalo būti pasirašytos fiziniu arba kvalifikuotu elektroniniu parašu, atitinkančiu Lietuvos Respublikos elektroninės atpažinties ir elektroninių operacijų patikimumo užtikrinimo paslaugų įstatymo reikalavimus, ir perduodamos elektroninėmis priemonėmis, laikantis PĮ 34 straipsnyje nustatytų reikalavimų, jei SPS nėra nurodyta kitaip. Pateikiant atitinkamų dokumentų skaitmenines kopijas ir pasirašant Paraišką, yra deklaruojama, kad kopijos yra tikros, o elektronine forma pateikti dokumentai – tikri. Perkantysis subjektas pasilieka sau teisę prašyti dokumentų originalų.
  4. Informacija apie Paraiškų pateikimo būdą pateikiama SPS.
  5. Jei Paraiškoje yra konfidenciali informacija, Perkančiajam subjektui paprašius, ekonomiškai naudingiausią pasiūlymą pateikęs Tiekėjas turi nurodyti, kuri informacija yra konfidenciali, vadovaujantis PĮ 32 straipsnio 2 dalimi.
  6. Jeigu Perkančiajam subjektui kyla abejonių dėl Tiekėjo Paraiškoje nurodytos informacijos konfidencialumo, Perkantysis subjektas gali prašyti Tiekėjo pagrįsti/papildomai pagrįsti, kodėl nurodyta informacija yra konfidenciali. Jeigu Tiekėjas per Perkančiojo subjekto nurodytą terminą, kuris negali būti trumpesnis kaip 3 darbo dienos, nepateikia tokių įrodymų arba pateikia netinkamus įrodymus, laikoma, kad tokia informacija yra nekonfidenciali.
  7. Visa Tiekėjo Paraiška negali būti laikoma konfidencialia informacija.
  8. Paraiškos, taip pat kita korespondencija bei dokumentai gali būti pateikiami kalbomis, nurodytomis SPS. Jei atitinkami dokumentai yra išduoti kitomis nei SPS nurodytos kalbomis, prie šių dokumentų turi būti pridedamas Tiekėjo vadovo ar vertėjo parašu ir vertimų biuro anspaudu patvirtintas dokumento vertimas į bent vieną iš nurodytų kalbų.

# **PARAIŠKŲ PATEIKIMO TERMINAI**

8.1. Informacija apie Paraiškų pateikimo terminą pateikiama SPS ir (arba) nurodoma CVP IS. Paraiškų pateikimo terminas nustatomas toks, kad Tiekėjai spėtų laiku ir tinkamai parengti ir pateikti Paraiškas, tačiau Paraiškų pateikimo terminas negali būti trumpesnis nei PĮ 74 straipsnio 2 dalyje nurodytas terminas.

* 1. Kol nesuėjo Paraiškų pateikimo terminas, Tiekėjas gali pakeisti arba atšaukti savo Paraišką.
  2. Paraiškas gali teikti tik Tiekėjai, registruoti CVP IS, pasiekiamoje adresu: https://viesiejipirkimai.lt (registracija CVP IS - nemokama).
  3. Perkantysis subjektas turi teisę pratęsti Paraiškų pateikimo terminą. Visiems Tiekėjams, kurie prisiregistravę CVP IS prie Pirkimo, Perkantysis subjektas atskirai raštu praneš naują Paraiškų pateikimo datą.
  4. Nauja Paraiškų pateikimo data taip pat bus skelbiama CVP IS.
  5. Jei vykdomas tarptautinis pirkimas, nauja Paraiškų pateikimo data bus skelbiama Europos Sąjungos oficialaus leidinio priede (OL/S) TED‘o duomenų bazėje.
  6. Perkantysis subjektas, gavęs Paraišką po nurodytos Paraiškų pateikimo datos, apie tai informuoja Tiekėją, o tokios Paraiškos nenagrinėja ir nevertina. Perkantysis subjektas neprisiima atsakomybės, jei Paraiškos nebuvo gautos ar gautos pavėluotai dėl telekomunikacijų priemonių darbo sutrikimų ar kitų nenumatytų atvejų.
  7. Perkantysis subjektas rekomenduoja įvertinti CVP IS ir kitų sistemų galimus nesklandumus ir neatidėlioti Paraiškos pateikimo paskutinei minutei.

# **PARAIŠKŲ NAGRINĖJIMAS IR VERTINIMAS**

* 1. Paraiškas nagrinės, palygins ir įvertins Komisija. Paraiškos bus nagrinėjamos bei vertinamos konfidencialiai, Tiekėjams ar jų įgaliotiesiems atstovams nedalyvaujant. Jeigu nustatoma, kad Tiekėjas tiesiogiai ar netiesiogiai kokiu nors būdu bandė daryti įtaką, kad jam būtų palankiau taikomos Pirkimo procedūros, Perkantysis subjektas jo Paraišką atmes.
  2. Pradinio susipažinimo su elektroninėmis priemonėmis gautomis Paraiškomis procedūroje Tiekėjai nedalyvauja.
  3. Susipažinti su visa su Pirkimais susijusia informacija gali tik Komisijos nariai, Komisijos posėdžiuose dalyvaujantys stebėtojai ir Perkančiojo subjekto ar jo įgaliotojo subjekto pakviesti ekspertai, Viešųjų pirkimų tarnybos atstovai, Perkančiojo subjekto vadovas, jo įgalioti asmenys, kiti asmenys ir institucijos, turinčios tokią teisę pagal jų veiklą reglamentuojančius Lietuvos Respublikos įstatymus, taip pat Europos Sąjungos ar atskirų valstybių finansinę paramą administruojantys ir (ar) audituojantys viešieji juridiniai asmenys, kuriems šie įgaliojimai suteikti Viešojo administravimo įstatymo nustatyta tvarka. Kiti asmenys gali susipažinti tik su ta su pirkimais susijusia informacija, kurią atskleisti leidžia PĮ.
  4. Komisija gali kviesti Komisijos posėdžiuose stebėtojo teisėmis dalyvauti valstybės ir savivaldybių institucijų ar įstaigų atstovus (išskyrus politinio (asmeninio) pasitikėjimo valstybės tarnautojus ir valstybės politikus), pateikusius atstovaujamo subjekto įgaliojimą. Informacija apie Pirkimo procedūroje dalyvaujančius stebėtojus nurodoma SPS.
  5. Tiekėjo pateikta Paraiška atmetama ir Tiekėjas pašalinamas iš Pirkimo procedūros, jeigu yra bent viena šių sąlygų:
     1. Tiekėjas atitinka bent vieną pašalinimo pagrindą, kuris nustatytas Pirkimo dokumentuose;
     2. Tiekėjas neatitinka bent vieno Kvalifikacijos reikalavimo, kuris nustatytas Pirkimo dokumentuose (jeigu dokumentus prašoma pateikti su Paraiška);
     3. Tiekėjas nepateikė ir/ar nepatikslino dokumentų, patvirtinančių pašalinimo pagrindų nebuvimą ir/ar atitiktį Kvalifikacijos reikalavimams per Komisijos nustatytą terminą (jeigu dokumentus prašoma pateikti su Paraiška);
     4. Tiekėjas, padėjęs Perkančiajam subjektui pasirengti Pirkimui, raštu nepagrindžia, kad jo išankstinės konsultacijos negalėjo pažeisti konkurencijos;
     5. Paraiška buvo pateikta ne Perkančiojo subjekto nurodytomis elektroninėmis priemonėmis;
     6. Per nustatytą terminą Tiekėjas nepatikslino duomenų pagal BPS 9.12 papunktį arba pateikė ne visus dokumentus pagal SPS nustatytus reikalavimus;
     7. Tiekėjas, Subtiekėjas, Tiekėjų grupės narys ar Ūkio subjektas, kurio pajėgumais remiamasi, nėra registruotas (Tiekėjas, Subtiekėjas, Tiekėjų grupės narys, Ūkio subjektas, kurio pajėgumais remiamasi, Kvazisubtiekėjas, kuris yra fizinis asmuo – nuolat gyvenantis ar turintis pilietybę) Europos Sąjungos valstybėje narėje, Šiaurės Atlanto sutarties organizacijos valstybėje narėje ar trečiojoje šalyje, pasirašiusioje PĮ 29 straipsnio 4 dalyje nurodytus tarptautinius susitarimus (šis atmetimo pagrindas taikomas tik kai toks reikalavimas keliamas SPS);
     8. Lietuvos Respublikos Vyriausybei priėmus sprendimą/nustačius, kad Tiekėjas neatitinka nacionalinio saugumo interesų vadovaujantis Nacionaliniam saugumui užtikrinti svarbių objektų apsaugos įstatymu;
     9. Yra kitų Pirkimo sąlygose ar PĮ numatytų Paraiškos atmetimo pagrindų.
  6. Perkantysis subjektas gali nepašalinti Tiekėjo, kurio atžvilgiu buvo nustatyti pašalinimo pagrindai, iš Pirkimo procedūros tik išimtiniais atvejais, kai būtina užtikrinti viešojo intereso apsaugą, įskaitant visuomenės sveikatos ir aplinkos apsaugą.
  7. Jeigu Tiekėjas neatitinka pašalinimo pagrindų reikalavimų, Perkantysis subjektas tokio Tiekėjo nepašalina iš Pirkimo procedūros, kai yra abi šios sąlygos kartu:
     1. Tiekėjas pateikė Perkančiajam subjektui informaciją apie tai, kad ėmėsi šių priemonių:
        1. Savanoriškai sumokėjo arba įsipareigojo sumokėti kompensaciją už žalą, padarytą dėl nusikalstamos veikos arba pažeidimo, jeigu taikytina;
        2. Bendradarbiavo, aktyviai teikė pagalbą ar ėmėsi kitų priemonių, padedančių ištirti, išaiškinti jo padarytą nusikalstamą veiką ar pažeidimą, jeigu taikytina;
        3. Ėmėsi techninių, organizacinių, personalo valdymo priemonių, skirtų tolesnių nusikalstamų veikų ar pažeidimų prevencijai;
     2. Perkantysis subjektas įvertino Tiekėjo informaciją, pateiktą pagal BPS 9.7.1 papunktį, ir priima motyvuotą sprendimą, kad priemonės, kurių ėmėsi Tiekėjas, siekdamas įrodyti savo patikimumą, yra pakankamos. Šių priemonių pakankamumas vertinamas atsižvelgiant į nusikalstamos veikos ar pažeidimo rimtumą ir aplinkybes. Perkantysis subjektas pateikia Tiekėjui motyvuotą sprendimą raštu ne vėliau kaip per 10 dienų nuo BPS 9.7.1 papunktyje nurodytos Tiekėjo informacijos gavimo.
  8. Perkantysis subjektas bet kuriuo Pirkimo procedūros metu gali paprašyti Tiekėjų pateikti visus ar dalį dokumentų, patvirtinančių pašalinimo pagrindų nebuvimą, jų atitiktį keliamiems Kvalifikacijos ir kitiems reikalavimams, ir, jeigu taikytina, atitiktį kokybės vadybos sistemos ir (arba) aplinkos apsaugos vadybos sistemos standartams, jeigu tai būtina siekiant užtikrinti tinkamą Pirkimo procedūros atlikimą. Iš užsienio tiekėjų pirmiausia reikalaujama tokios rūšies pažymų ir tokių dokumentinių įrodymų formų, apie kuriuos pateikta informacija Europos Komisijos informacinėje dokumentų saugykloje eCertis. Tokių dokumentų nereikalaujama, jei Perkantysis subjektas turi galimybę susipažinti su šiais dokumentais ar informacija tiesiogiai ir neatlygintinai prisijungęs prie nacionalinės duomenų bazės bet kurioje valstybėje narėje arba naudodamasis CVP IS priemonėmis, arba šiuos dokumentus jau turi iš ankstesnių Pirkimo procedūrų.
  9. Perkančiajam subjektui, kilus abejonių dėl Tiekėjo pateiktos informacijos teisingumo, jis turi teisę kreiptis į Tiekėją su prašymu pateikti Tiekėjo Perkančiajam subjektui pateiktos informacijos pagrindimą. Perkantysis subjektas turi teisę kreiptis į Tiekėjo nurodytus asmenis (klientus), siekdamas įsitikinti nurodytos informacijos teisingumu, o šiems asmenims nepatvirtinus Tiekėjo nurodytos informacijos teisingumo – atmesti Tiekėjo Paraišką. Perkantysis subjektas taip pat turi teisę prašyti Tiekėjo, kad šis pateiktų jo nurodytų asmenų (klientų), kuriems Tiekėjas tiekė (tiekia) prekes, teikė (teikia) paslaugas ir (arba) atliko (atlieka) darbus, rašytinį patvirtinimą dėl Tiekėjo jam tiektų prekių, suteiktų paslaugų ir (arba) atliktų darbų fakto patvirtinimo.
  10. Jeigu Perkančiajam subjektui kyla abejonių dėl Tiekėjo pašalinimo pagrindų nebuvimo ir (arba) atitikties Kvalifikacijos reikalavimams, jis turi kreiptis į kompetentingas institucijas ir Tiekėjo Paraiškoje nurodytus trečiuosius asmenis, kad gautų visą reikiamą informaciją apie Tiekėjo pašalinimo pagrindų nebuvimą ir (arba) kvalifikaciją.
  11. Perkantysis subjektas, siekdamas patikrinti Tiekėjo teikiamus duomenis dėl jo atitikties nustatytiems Kvalifikacijos reikalavimams, gali pareikalauti iš Tiekėjo sudaryti sąlygas susipažinti su Tiekėjo įgyvendintais projektais ir jų rezultatais. Tiekėjas tiek, kiek nuo jo priklauso, privalo sudaryti sąlygas tokiam susipažinimui ir pateikti visus papildomai prašomus duomenis ir dokumentus, susijusius su informacija, Tiekėjo pateikiama kartu su Paraiška, kurie reikalingi įsitikinti Tiekėjo atitiktimi nurodytam Kvalifikacijos reikalavimui.
  12. Jeigu Tiekėjas pateikė netikslius, neišsamius ar klaidingus dokumentus ar duomenis apie savo atitiktį Pirkimo dokumentų reikalavimams ar šių dokumentų ar duomenų trūksta, Perkantysis subjektas gali nepažeisdamaslygiateisiškumo ir skaidrumo principų prašyti Tiekėją šiuos dokumentus ar duomenis patikslinti, papildyti arba paaiškinti per Perkančiojo nustatytą protingą terminą. Paraiškos tikslinamos, papildomos arba paaiškinamos vadovaujantis Viešųjų pirkimų tarnybos nustatytomis taisyklėmis.
  13. Dalyvauti tolesnėse Pirkimo procedūrose turės teisę tik tie Tiekėjai, kurių Paraiškos nebus atmestos. Šiems Tiekėjams Perkantysis subjektas išsiųs kvietimą pateikti Pasiūlymus.
  14. Bet kuriam Tiekėjui pateikus raštišką prašymą nurodyti jo Paraiškos atmetimo priežastis, Perkantysis subjektas atsakys nedelsdamas, tačiau bet kuriuo atveju ne vėliau kaip per 15 dienų nuo tokio prašymo gavimo dienos.
  15. Perkantysis subjektas su Paraiška gavęs Pasiūlymą ar su Pasiūlymu pateikti prašomus dokumentus, jų nevertina.

# **REIKALAVIMAI PASIŪLYMŲ PATEIKIMUI**

* 1. Bet kuris Tiekėjas Pirkimui gali teikti tik vieną Pasiūlymą, nepriklausomai nuo to, ar Pasiūlymą jis teikia kaip atskiras Tiekėjas, ar kaip Tiekėjų grupės narys.
  2. Pasiūlymas turi būti pateiktas tik tomis priemonėmis, kuriomis vykdomas Pirkimas. Tiekėjui Pasiūlymą pateikus kitomis, nei nurodyta, priemonėmis, jo Pasiūlymas bus nenagrinėjamas ir nevertinamas.
  3. Pasiūlymas turi būti pateiktas pagal Pirkimo sąlygų reikalavimus, kartu pateikiant visą Perkančiojo subjekto prašomą informaciją.
  4. Pirminius pasiūlymus bus kviečiami teikti visi Tiekėjai, kurių Paraiškos nebus atmestos.
  5. Perkantysis subjektas atitiktį EBVPD patvirtinančių dokumentų reikalauja tik iš to Tiekėjo, kurio Galutinis pasiūlymas pagal vertinimo rezultatus galės būti pripažintas laimėjusiu (jeigu SPS nenurodyta kitaip):
     1. Jeigu Tiekėjas, kurio Galutinis pasiūlymas gali būti pripažintas laimėjusiu, Perkančiojo subjekto prašymu pateikė visus dokumentus, įrodančius Tiekėjo atitikimą EBVPD nurodytai informacijai, kitų Tiekėjų dokumentai, įrodantys tų Tiekėjų atitikimą EBVPD nurodytai informacijai, nėra tikrinami;
     2. Jeigu Tiekėjas, kurio Galutinis pasiūlymas gali būti pripažintas laimėjusiu, per Perkančiojo subjekto nurodytą terminą nepateikė dokumentų, įrodančių Tiekėjo atitikimą EBVPD nurodytai informacijai, arba Perkančiojo subjekto prašymu nepatikslino pateiktų netikslių ar neišsamių duomenų apie atitikimą EBVPD nurodytai informacijai, arba Tiekėjas neatitiko EBVPD nurodytos informacijos, arba Tiekėjas, kurio Pasiūlymas gali būti pripažintas laimėjusiu, atmetamas dėl kitų Pirkimo sąlygose nurodytų pagrindų, tikrinami kito Tiekėjo, kurio pasiūlymas yra pirmas po Tiekėjo, pagal vertinimo rezultatus galėjusio būti pripažinto laimėjusiu, pasiūlymo, EBVPD nurodytą informaciją patvirtinantys dokumentai.
  6. Pasiūlymai privalo būti pasirašyti fiziniu arba kvalifikuotu elektroniniu parašu, atitinkančiu Lietuvos Respublikos elektroninės atpažinties ir elektroninių operacijų patikimumo užtikrinimo paslaugų įstatymo reikalavimus, ir perduodami elektroninėmis priemonėmis, laikantis PĮ 34 straipsnyje nustatytų reikalavimų, jei SPS nėra nurodyta kitaip.
  7. Informacija apie Pasiūlymų pateikimo būdą pateikiama SPS.
  8. Alternatyvių Pasiūlymų pateikti neleidžiama, išskyrus kai SPS nurodyta kitaip. Alternatyviu Pasiūlymu taip pat laikomas jungtinės veiklos sutarties pagrindu pateiktas bendras Pasiūlymas su kitu ūkio subjektu. Alternatyviu pasiūlymu nebus traktuojamas Tiekėjo dalyvavimas Ūkio subjekto, kurio pajėgumais remiamasi, arba Subtiekėjo pagrindais keliuose pasiūlymuose (jeigu SPS nenurodyta kitaip).
  9. Tiekėjas, kuris pateikė ekonomiškai naudingiausią pasiūlymą ir yra nustatytas galimu laimėtoju/laimėtoju, Perkančiajam subjektui paprašius, per jo nustatytą terminą, kuris negali būti trumpesnis kaip 3 darbo dienos, privalės nurodyti Pasiūlymo konfidencialią informaciją užpildant Specialiųjų pirkimo sąlygų priedą „Konfidenciali informacija“ ir pateikti šios informacijos konfidencialumą patvirtinančius dokumentus. PĮ 32 straipsnio 2 dalyje nurodyta informacija negali būti laikoma konfidencialia informacija. Jeigu per Perkančiojo subjekto nustatytą terminą Tiekėjas nepateikia užpildyto Specialiųjų pirkimo sąlygų priedo „Konfidenciali informacija“, laikoma, kad konfidencialios informacijos nėra, išskyrus informaciją, kurios atskleidimas negalimas pagal Asmens duomenų teisinės apsaugos įstatymą.
  10. Jeigu Perkančiajam subjektui kyla abejonių dėl Tiekėjo Pasiūlyme nurodytos informacijos konfidencialumo, Perkantysis subjektas gali prašyti Tiekėjo pagrįsti/papildomai pagrįsti, kodėl nurodyta informacija yra konfidenciali. Jeigu Tiekėjas per Perkančiojo subjekto nurodytą terminą, kuris negali būti trumpesnis kaip 3 darbo dienos, nepateikia tokių įrodymų arba pateikia netinkamus įrodymus, laikoma, kad tokia informacija yra nekonfidenciali.
  11. Visas Tiekėjo Pasiūlymas negali būti laikomas konfidencialia informacija.
  12. Visi Tiekėjo Pasiūlyme pateikiami dokumentai turi būti pateikti CVP IS elektronine forma, t. y. tiesiogiai suformuoti elektroninėmis priemonėmis arba pateikiant skaitmenines dokumentų kopijas. Pateikiami dokumentai ar skaitmeninės dokumentų kopijos turi būti prieinami naudojant nediskriminuojančius, visuotinai prieinamus duomenų failų formatus (pvz., pdf, jpg, doc.). Perkantysis subjektas pasilieka sau teisę prašyti dokumentų originalų.
  13. Pasiūlymai, taip pat kita korespondencija bei dokumentai gali būti pateikiami kalbomis, nurodytomis SPS. Jei atitinkami dokumentai (pažymos, sertifikatai ir kt.), techniniai aprašymai ar analogiški dokumentai, įrodantys atitikimą Sąlygose išdėstytiems reikalavimams, yra išduoti kitomis nei SPS nurodytos kalbomis, prie šių dokumentų turi būti pridedamas Tiekėjo vadovo ar vertėjo parašu ir vertimų biuro anspaudu patvirtintas dokumento vertimas į bent vieną iš nurodytų kalbų.

# **PASIŪLYMŲ PATEIKIMO TERMINAI**

* 1. Informacija apie Pasiūlymų pateikimo terminą nurodoma CVP IS. Pasiūlymų pateikimo terminas nustatomas toks, kad Tiekėjai spėtų laiku ir tinkamai parengti ir pateikti Pasiūlymus. Pirminių pasiūlymų pateikimo terminas negali būti trumpesnis nei PĮ 74 str. 4 dalyje nurodytas terminas. Susipažinimo su Galutiniais pasiūlymais pradžia – ne ankščiau kaip 30 min po CVP IS nurodytos Galutinio pasiūlymo pateikimo termino pabaigos.
  2. Kol nesuėjo Pasiūlymų pateikimo terminas, Tiekėjas gali pakeisti arba atšaukti savo Pasiūlymą neprarasdamas teisės į savo Pasiūlymo galiojimo užtikrinimą, jeigu jo buvo reikalaujama. Toks pakeitimas arba pranešimas, kad Pasiūlymas atšaukiamas, pripažįstamas galiojančiu, jeigu Perkantysis subjektas jį gavo iki Pasiūlymų pateikimo termino pabaigos.
  3. Perkantysis subjektas turi teisę pratęsti savo iniciatyva Pasiūlymų pateikimo terminą. Visiems Tiekėjams, kurie prisiregistravę CVP IS prie Pirkimo, Perkantysis subjektas atskirai raštu praneš naują Pasiūlymų pateikimo datą.
  4. Nauja Pasiūlymų pateikimo data bus skelbiama CVP IS.
  5. Perkantysis subjektas, gavęs Pasiūlymą po nurodytos Pasiūlymų pateikimo datos, apie tai informuoja Tiekėją, o tokio Pasiūlymo nenagrinėja ir nevertina. Perkantysis subjektas neprisiima atsakomybės, jei Pasiūlymai nebuvo gauti ar gauti pavėluotai dėl telekomunikacijų priemonių darbo sutrikimų ar kitų nenumatytų atvejų.
  6. Perkantysis subjektas rekomenduoja įvertinti CVP IS ir kitų sistemų galimus nesklandumus ir neatidėlioti Pasiūlymo pateikimo paskutinei minutei.

# **PIRMINIŲ PASIŪLYMŲ NAGRINĖJIMAS**

* 1. Pirminius pasiūlymus nagrinės, palygins ir įvertins Komisija. Pirminiai pasiūlymai bus nagrinėjami bei vertinami konfidencialiai, Tiekėjams ar jų įgaliotiesiems atstovams nedalyvaujant.
  2. Pradinio susipažinimo su elektroninėmis priemonėmis gautais Pirminiais pasiūlymais procedūroje Tiekėjai nedalyvauja.
  3. Visus tiekėjus, kurie pateiks pirminius pasiūlymus, perkantysis subjektas CVP IS elektroninėmis priemonėmis pakvies dalyvauti derybose. Kvietime į derybas perkantysis subjektas nurodys kiekvieno tiekėjo pirminių pasiūlymų neatitikimus pirkimo sąlygų reikalavimams (jei tokių bus). Patikslinimus dėl pirminio pasiūlymo neatitikimo tiekėjas turės pateikti su galutiniu pasiūlymu.
  4. Perkantysis subjektas, vadovaujantis PĮ 58 straipsnio 5 dalimi, gali prašyti patikslinti, papildyti arba paaiškinti pateiktus ar trūkstamus dokumentus per jo nustatytą protingą terminą.

# **DERYBOS**

* 1. Derybos gali būti vykdomos susitikimo metu, konferencijos telefonu ir (ar) internetu būdu, ir (ar) priemonėmis, kuriomis vykdomas Pirkimas.
  2. Perkantysis subjektas prašo Tiekėjo patvirtinti apie savo dalyvavimą Derybose. Jei Tiekėjas nustatytu laiku dėl pagrįstų priežasčių negali atvykti derėtis, jis apie tai privalo informuoti Perkantįjį subjektą, kad būtų galima suderinti kitą Derybų datą. Jei Tiekėjas nepatvirtino savo dalyvavimo Derybose, nesuderino kitos Derybų datos arba nustatytu laiku į Derybas neatvyko, Perkantysis subjektas Tiekėjo Pirminį ir vėlesnius (jei tokių bus) pasiūlymą (-us) laiko galutiniais.
  3. Derybos bus vedamos lietuvių kalba.
  4. Derybos vykdomos tokia tvarka:
     1. Įvertinusi Pirminius pasiūlymus, Komisija nedelsdama CVP IS priemonėmis išsiunčia Tiekėjams pakvietimus į Derybas. Tikslus Derybų laikas ir vieta nurodomi kvietime;
     2. Perkantysis subjektas derasi su kiekvienu iš Tiekėjų atskirai. Derybų metu nesiderama dėl SPS nustatytų minimalių reikalavimų, Pasiūlymų vertinimo kriterijų ir tvarkos, galutinio Derybų rezultato, užfiksuoto Derybų protokoluose ar po Derybų pateiktuose Galutiniuose pasiūlymuose. Derybų apimtis nustatyta SPS;
     3. Derybų eigoje, atsižvelgiant į Tiekėjų pateiktus siūlymus, Perkantysis subjektas gali keisti Pirkimo dokumentus dėl derėtų nuostatų. Tokiu atveju visi suinteresuoti dalyviai vienu metu raštu informuojami apie pakeitimus ir, jei Perkantysis subjektas pareikalauja, Tiekėjai per protingą terminą turi pateikti atnaujintus pasiūlymus;
     4. Tuo atveju, kai surašomas Derybų protokolas, jį pasirašo Komisijos posėdžiui pirmininkaujantis narys ir Tiekėjo, su kuriuo derėtasi, įgaliotasis atstovas.
  5. Derybų procedūrų metu Perkantysis subjektas tretiesiems asmenims negali atskleisti jokios iš Tiekėjo gautos informacijos be Tiekėjo sutikimo, kuriame būtų nurodyta, kokią informaciją leidžiama atskleisti.
  6. Perkančiajam subjektui nusprendus baigti Derybas, visiems Suinteresuotiems dalyviams kartu su kvietimu pateikti Galutinį pasiūlymą bus pateiktos galutinės Pirkimo sąlygos (jei jos buvo keičiamos Derybų metu). Perkančiajam subjektui išplatinus galutines Pirkimo sąlygas, dėl jų toliau deramasi nebus.
  7. Galutinių pasiūlymų pateikimo terminas bus nustatytas po Derybų ir apie tai kiekvienas Tiekėjas, pateikęs Pirminį pasiūlymą, bus informuotas tomis priemonėmis, kuriomis vykdomas Pirkimas.
  8. Tiekėjo, pateikusio Pirminį pasiūlymą, tačiau nedalyvavusio Derybose ir/ar nepateikusio Galutinio pasiūlymo, pateiktas Pirminis pasiūlymas bus vertinamas kaip Galutinis pasiūlymas.

# **GALUTINIŲ PASIŪLYMŲ NAGRINĖJIMAS IR VERTINIMAS**

* 1. Galutinius pasiūlymus nagrinės, palygins ir įvertins Komisija. Galutiniai pasiūlymai bus nagrinėjami bei vertinami konfidencialiai, Tiekėjams ar jų įgaliotiesiems atstovams nedalyvaujant.
  2. Pradinio susipažinimo su elektroninėmis priemonėmis gautais Galutiniais pasiūlymais procedūroje Tiekėjai nedalyvauja.
  3. Perkantysis subjektas Tiekėjams ne vėliau kaip per 3 darbo dienas raštu praneša apie priimtą sprendimą nustatyti Laimėjusį Pasiūlymą, dėl kurio bus sudaroma Sutartis, pateikia PĮ 68 straipsnio 2 dalyje nurodytos atitinkamos informacijos, kuri dar nebuvo pateikta atliekant Pirkimo procedūrą, santrauką, nurodo nustatytą Pasiūlymų eilę, Laimėjusį Pasiūlymą ir tikslų atidėjimo terminą. Perkantysis subjektas taip pat turi nurodyti priežastis, dėl kurių buvo priimtas sprendimas nesudaryti Sutarties, pradėti Pirkimą iš naujo.
  4. Perkantysis subjektas gali neteikti informacijos, nurodytos BPS 14.3 papunktyje, jeigu jos atskleidimas prieštarauja informacijos ir duomenų apsaugą reguliuojantiems teisės aktams arba visuomenės interesams, pažeidžia teisėtus konkretaus Tiekėjo komercinius interesus arba turi neigiamą poveikį Tiekėjų konkurencijai.
  5. Susipažinti su visa su Pirkimais susijusia informacija gali tik Komisijos nariai, Komisijos posėdžiuose dalyvaujantys stebėtojai ir Perkančiojo subjekto ar jo įgaliotojo subjekto pakviesti ekspertai, Viešųjų pirkimų tarnybos atstovai, Perkančiojo subjekto vadovas, jo įgalioti asmenys, kiti asmenys ir institucijos, turinčios tokią teisę pagal jų veiklą reglamentuojančius Lietuvos Respublikos įstatymus, taip pat Europos Sąjungos ar atskirų valstybių finansinę paramą administruojantys ir (ar) audituojantys viešieji juridiniai asmenys, kuriems šie įgaliojimai suteikti Viešojo administravimo įstatymo nustatyta tvarka. Kiti asmenys gali susipažinti tik su ta su pirkimais susijusia informacija, kurią atskleisti leidžia PĮ.
  6. Komisija gali kviesti Komisijos posėdžiuose stebėtojo teisėmis dalyvauti valstybės ir savivaldybių institucijų ar įstaigų atstovus (išskyrus politinio (asmeninio) pasitikėjimo valstybės tarnautojus ir valstybės politikus), pateikusius atstovaujamo subjekto įgaliojimą. Informacija apie Pirkimo procedūroje dalyvaujančius stebėtojus nurodoma SPS.
  7. Tiekėjo pateiktas Galutinis pasiūlymas atmetamas ir Tiekėjas pašalinamas iš Pirkimo procedūros, jeigu yra bent viena šių sąlygų:
     1. Netenkinama bent viena PĮ 58 straipsnio 1 dalyje nurodyta sąlyga;
     2. Tiekėjas atitinka bent vieną pašalinimo pagrindą, kuris nustatytas Pirkimo sąlygose;
     3. Tiekėjas neatitinka bent vieno Kvalifikacijos reikalavimo, kuris nustatytas Pirkimo dokumentuose;
     4. Tiekėjas, kurio pateiktas Pasiūlymas gali būti pripažintas laimėjusiu, nepateikė ir/ar nepatikslino dokumentų, patvirtinančių pašalinimo pagrindų nebuvimą ir/ar atitiktį Kvalifikacijos, socialiniams ar kitiems reikalavimams per Komisijos nustatytą terminą;
     5. Tiekėjas neatitinka bent vieno reikalavimo, kuris nustatytas EBVPD;
     6. Tiekėjas, padėjęs Perkančiajam subjektui pasirengti Pirkimui, raštu nepagrindžia, kad jo išankstinės konsultacijos negalėjo pažeisti konkurencijos;
     7. Tiekėjas, Subtiekėjas, Tiekėjų grupės narys ar Ūkio subjektas, kurio pajėgumais remiamasi, nėra registruotas (Tiekėjas, Subtiekėjas, Tiekėjų grupės narys, Ūkio subjektas, kurio pajėgumais remiamasi, Kvazisubtiekėjas, kuris yra fizinis asmuo – nuolat gyvenantis ar turintis pilietybę) Europos Sąjungos valstybėje narėje, Šiaurės Atlanto sutarties organizacijos valstybėje narėje ar trečiojoje šalyje, pasirašiusioje PĮ 29 straipsnio 4 dalyje nurodytus tarptautinius susitarimus (šis atmetimo pagrindas taikomas tik kai toks reikalavimas keliamas SPS);
     8. Galutiniame pasiūlyme nurodyta neįprastai maža kaina ar sąnaudos ir Tiekėjas nepateikia tinkamų pasiūlytos neįprastai mažos kainos ar sąnaudų pagrįstumo įrodymų;
     9. Galutinis pasiūlymas neatitinka PĮ 29 straipsnio 2 dalies 2 punkte nurodytų aplinkos apsaugos, socialinės ir darbo teisės įpareigojimų;

14.7.10. Kai Perkantysis subjektas nustato, kad neįprastai maža kaina ar sąnaudos pasiūlytos dėl to, kad Tiekėjas yra gavęs valstybės pagalbą, tačiau Tiekėjas negali per pakankamą Perkančiojo subjekto nustatytą laikotarpį įrodyti, kad valstybės pagalba buvo suteikta teisėtai;

14.7.11. Tiekėjo pateiktoje užpildytoje Galutinio pasiūlymo formoje yra kainos ar sąnaudų apskaičiavimo klaidų ir Tiekėjas jų neištaisė per Perkančiojo subjekto nustatytą terminą;

14.7.12. Jei Tiekėjas dalyvavo Derybose ir Tiekėjo Galutiniame pasiūlyme nurodyta Galutinio pasiūlymo kaina viršijo Tiekėjo Pirminiame pasiūlyme nurodytą Pirminio pasiūlymo kainą, ir Tiekėjas, Perkančiojo subjekto prašymu, iki nurodyto termino nepagrindė Galutinio pasiūlymo kainos ar sąnaudų padidinimo aplinkybių;

14.7.13. Tiekėjo pateikti dokumentai neatitinka Pirkimo sąlygose nurodytų techninių reikalavimų;

14.7.14. Iki susipažinimo su Galutiniais pasiūlymais pradžios Tiekėjas nepateikia (dėl jo paties kaltės) slaptažodžio arba pateikia neteisingą slaptažodį, kuriuo naudodamasis Perkantysis subjektas negalėjo iššifruoti visų Galutinio pasiūlymo dokumentų;

1. Galutinis pasiūlymas buvo pateiktas ne Perkančiojo subjekto nurodytomis elektroninėmis priemonėmis;
2. Pasiūlymą pateikęs Tiekėjas, Perkančiojo subjekto ir/ar kompetentingų institucijų prašymu nepateikė BPS 20 skyriuje reikalaujamos informacijos ir dokumentų, susijusių su Pirkimo metu atliekama patikra dėl atitikties nacionalinio saugumo interesams (jei buvo keliamas reikalavimas dėl atitikties nacionalinio saugumo interesams);
3. Lietuvos Respublikos Vyriausybei priėmus sprendimą, patvirtinantį, kad su Tiekėju ketinama sudaryti Sutartis neatitinka nacionalinio saugumo interesų vadovaujantis Nacionaliniam saugumui užtikrinti svarbių objektų apsaugos įstatymu;
4. Lietuvos Respublikos Vyriausybei priėmus sprendimą/nustačius, kad Tiekėjas neatitinka nacionalinio saugumo interesų vadovaujantis Nacionaliniam saugumui užtikrinti svarbių objektų apsaugos įstatymu;
5. Prekės (įskaitant jų gamintojus) ir/ar paslaugos, ir/ar darbai kelia grėsmę nacionaliniam saugumui, kai sandorio pagrindu susidarytų aplinkybės, nurodytos Nacionaliniam saugumui užtikrinti svarbių objektų apsaugos įstatymo 13 straipsnio 4 dalies 1 punkte;
6. Tiekėjui, jo subtiekėjui, ūkio subjektams, kurių pajėgumais remiamasi, tiekėjo siūlomų prekių gamintojui ar juos kontroliuojantiems juridiniams ir (ar) fiziniams asmenims yra taikomos Jungtinių Tautų saugumo tarybos, Europos Sąjungos, kitų tarptautinių organizacijų, kurių narė yra arba kuriose dalyvauja Lietuvos Respublika bei Jungtinių Amerikos Valstijų sankcijos (ribojamosios priemonės).
7. Pasiūlymas neatitinka kitų Pirkimo sąlygose ar PĮ numatytų reikalavimų.
   1. Tiekėjo pateiktas Pasiūlymas atmetamas ir Tiekėjas pašalinamas iš Pirkimo procedūros, jeigu Perkantysis subjektas, atlikdamas pirkimus, kurių objektas apima VPĮ 92 straipsnio 13 dalyje numatytame sąraše nurodytų BVPŽ[[3]](#footnote-4) kodų prekes ar paslaugas, nustato, kad prekės ar paslaugos kelia grėsmę nacionaliniam saugumui dėl bent vienos iš šių priežasčių:
      1. prekių gamintojas ar jį kontroliuojantis asmuo yra registruoti (jeigu gamintojas ar jį kontroliuojantis asmuo yra fizinis asmuo, nuolat gyvenantis ar turintis pilietybę) VPĮ 92 straipsnio 14 dalyje numatytame sąraše nurodytose valstybėse ar teritorijose;
      2. paslaugų teikimas būtų vykdomas iš VPĮ 92 straipsnio 14 dalyje numatytame sąraše nurodytų valstybių ar teritorijų;
      3. Tiekėjas, jo Subtiekėjai, Tiekėjų grupės nariai, ar Ūkio subjektai, kurių pajėgumais remiamasi, ar juos kontroliuojantys asmenys yra registruoti (jeigu tiekėjas, jo subtiekėjas, ūkio subjektas, kurio pajėgumais remiamasi, ar kontroliuojantis asmuo yra fizinis asmuo – nuolat gyvenantis ar turintis pilietybę) VPĮ 92 straipsnio 14 dalyje numatytame sąraše nurodytose valstybėse ar teritorijose.
   2. Mobilizacijos, karo, nepaprastosios padėties atveju ar kai Lietuvos Respublikos Vyriausybė, įvertinusi  riziką, kad veiksniai, dėl kurių buvo ar gali būti paskelbta mobilizacija, įvesta karo ar nepaprastoji padėtis, kelia grėsmę nacionaliniam saugumui, yra priėmusi sprendimą dėl PĮ 58 straipsnio 41 dalies taikymo, Tiekėjo pateiktas Pasiūlymas atmetamas ir Tiekėjas pašalinamas iš Pirkimo procedūros, jeigu yra bent viena šių sąlygų:
      1. Tiekėjas, jo Subtiekėjai, Tiekėjų grupės nariai, Ūkio subjektai, kurių pajėgumais remiamasi, Tiekėjo siūlomų prekių) gamintojas ar juos kontroliuojantys asmenys yra juridiniai asmenys, registruoti VPĮ 92 straipsnio 15 dalyje numatytame sąraše nurodytose valstybėse ar teritorijose;
      2. Tiekėjas, jo Subtiekėjai, Tiekėjų grupės nariai, Ūkio subjektas, kurio pajėgumais remiamasi, tiekėjo siūlomų prekių gamintojas ar juos kontroliuojantys asmenys yra fiziniai asmenys, nuolat gyvenantys VPĮ 92 straipsnio 15 dalyje numatytame sąraše nurodytose valstybėse ar teritorijose arba turintys šių valstybių pilietybę;
      3. prekių kilmė yra ar paslaugos teikiamos iš VPĮ 92 straipsnio 15 dalyje numatytame sąraše nurodytų valstybių ar teritorijų;
      4. Lietuvos Respublikos Vyriausybė, vadovaudamasi Nacionaliniam saugumui užtikrinti svarbių objektų apsaugos įstatyme įtvirtintais kriterijais, yra priėmusi sprendimą, patvirtinantį, kad BPS 14.9.1 ir/ar 14.9.2 punktuose nurodyti subjektai ar su jais ketinamas sudaryti (sudarytas) sandoris neatitinka nacionalinio saugumo interesų;
      5. Perkantysis subjektas turi kompetentingų institucijų informacijos, kad BPS 14.9.1 ir/ar 14.9.2 punktuose nurodyti subjektai turi interesų, galinčių kelti grėsmę nacionaliniam saugumui.
   3. Tarptautinio pirkimo atveju, vadovaujantis Europos Sąjungos Tarybos 2022 m. balandžio 8 d. reglamentu (ES) Nr. 2022/576, kuriuo iš dalies keičiamas Reglamentas (ES) Nr. 833/2014 dėl ribojamųjų priemonių atsižvelgiant į Rusijos veiksmus, kuriais destabilizuojama padėtis Ukrainoje, Tiekėjo pateiktas Pasiūlymas atmetamas ir Tiekėjas pašalinamas iš Pirkimo procedūros, jeigu nustatoma bent viena šių sąlygų:
      1. Tiekėjas (arba bent vienas iš Tiekėjų grupės narių) yra Rusijos pilietis arba Rusijoje įsisteigęs fizinis ar juridinis asmuo, subjektas ar įstaiga;
      2. Tiekėjas (arba bent vienas iš Tiekėjų grupės narių) yra juridinis asmuo, subjektas ar įstaiga, kurio nuosavybės teisės tiesiogiai ar netiesiogiai daugiau kaip 50 % priklauso BPS 14.10.1 punkte nurodytam subjektui;
      3. Tiekėjas ar jo atstovas yra fizinis ar juridinis asmuo, subjektas ar įstaiga, veikianti BPS 14.10.1 arba 14.10.2 punkte nurodyto subjekto vardu ar jo nurodymu;
      4. Bent vienas iš BPS 14.10.1-14.10.3 punktuose išvardytų subjektų Pirkime dalyvauja Subtiekėjais, tiekėjais ar Ūkio subjektais, kurių pajėgumais remiamasi, tais atvejais, kai jiems tenka daugiau kaip 10 % Sutarties vertės.

14.11. Vadovaujantis PĮ 58 straipsnio 6 dalimi, Perkantysis subjektas gali nevertinti viso Tiekėjo Galutinio pasiūlymo, jeigu patikrinęs jo dalį nustato, kad Galutinis pasiūlymas, vadovaujantis Pirkimo dokumentais, turi būti atmetamas. Taikant šią nuostatą, pasiūlymas negali būti atmestas dėl to, kad jame nurodyta kaina viršija pirkimui skirtas lėšas, jeigu ekonomiškai naudingiausias pasiūlymas išrenkamas pagal sąnaudų arba kainos ar sąnaudų ir kokybės santykį ir Perkantysis subjektas pirkimo dokumentuose nėra nurodęs pirkimui skirtų lėšų sumos, išskyrus atvejus, kai atmetami visi gauti Galutiniai pasiūlymai.

14.12. Perkantysis subjektasgali nepašalinti Tiekėjo, kurio atžvilgiu buvo nustatyti pašalinimo pagrindai, iš Pirkimo procedūros tik išimtiniais atvejais, kai būtina užtikrinti viešojo intereso apsaugą, įskaitant visuomenės sveikatos ir aplinkos apsaugą.

14.13. Jeigu Tiekėjas neatitinka pašalinimo pagrindų nebuvimo reikalavimų, Perkantysis subjektas tokio Tiekėjo nepašalina iš Pirkimo procedūros, kai yra abi šios sąlygos kartu:

14.13.1. Tiekėjas pateikė Perkančiajam subjektui informaciją apie tai, kad ėmėsi šių priemonių:

14.13.1.1. Savanoriškai sumokėjo arba įsipareigojo sumokėti kompensaciją už žalą, padarytą dėl nusikalstamos veikos arba pažeidimo, jeigu taikytina;

14.13.1.2. Bendradarbiavo, aktyviai teikė pagalbą ar ėmėsi kitų priemonių, padedančių ištirti, išaiškinti jo padarytą nusikalstamą veiką ar pažeidimą, jeigu taikytina;

14.13.1.3. Ėmėsi techninių, organizacinių, personalo valdymo priemonių, skirtų tolesnių nusikalstamų veikų ar pažeidimų prevencijai;

14.13.2. Perkantysis subjektas įvertina Tiekėjo informaciją, pateiktą pagal BPS 14.13.1 papunktį, ir priima motyvuotą sprendimą, kad priemonės, kurių ėmėsi Tiekėjas, siekdamas įrodyti savo patikimumą, yra pakankamos. Šių priemonių pakankamumas vertinamas atsižvelgiant į nusikalstamos veikos ar pažeidimo rimtumą ir aplinkybes. Perkantysis subjektas pateikia Tiekėjui motyvuotą sprendimą raštu ne vėliau kaip per 10 dienų nuo BPS 14.13.1 papunktyje nurodytos Tiekėjo informacijos gavimo.

14.14. Perkantysis subjektas bet kuriuo Pirkimo procedūros metu gali paprašyti Tiekėjų pateikti visus ar dalį dokumentų, patvirtinančių pašalinimo pagrindų nebuvimą, jų atitiktį keliamiems Kvalifikacijos ir kitiems reikalavimams, ir, jeigu taikytina, atitiktį kokybės vadybos sistemos ir (arba) aplinkos apsaugos vadybos sistemos standartams, jeigu tai būtina siekiant užtikrinti tinkamą Pirkimo procedūros atlikimą. Iš užsienio tiekėjų pirmiausia reikalaujama tokios rūšies pažymų ir tokių dokumentinių įrodymų formų, apie kuriuos pateikta informacija Europos Komisijos informacinėje dokumentų saugykloje eCertis[[4]](#footnote-5). Tokių dokumentų nereikalaujama, jei Perkantysis subjektas turi galimybę susipažinti su šiais dokumentais ar informacija tiesiogiai ir neatlygintinai prisijungęs prie nacionalinės duomenų bazės bet kurioje valstybėje narėje arba naudodamasis CVP IS priemonėmis, arba šiuos dokumentus jau turi iš ankstesnių Pirkimo procedūrų.

14.15. Perkančiajam subjektui kilus abejonių dėl Tiekėjo pateiktos informacijos teisingumo, jis turi teisę kreiptis į Tiekėją su prašymu pateikti Tiekėjo Perkančiajam subjektui pateiktos informacijos pagrindimą. Perkantysis subjektas turi teisę kreiptis į Tiekėjo nurodytus asmenis (klientus), siekdamas įsitikinti nurodytos informacijos teisingumu, o šiems asmenims nepatvirtinus Tiekėjo nurodytos informacijos teisingumo – atmesti Tiekėjo Galutinį pasiūlymą. Perkantysis subjektas taip pat turi teisę prašyti Tiekėjo, kad šis pateiktų jo nurodytų asmenų (klientų), kuriems Tiekėjas tiekė (tiekia) prekes, teikė (teikia) paslaugas ir (arba) atliko (atlieka) darbus, rašytinį patvirtinimą dėl Tiekėjo jam tiektų prekių, suteiktų paslaugų ir (arba) atliktų darbų fakto patvirtinimo.

14.16. Jeigu Perkančiajam subjektui kyla abejonių dėl Tiekėjo pašalinimo pagrindų nebuvimo, atitikties Kvalifikacijos reikalavimams ir, jeigu taikoma, kokybės vadybos sistemos ir (arba) aplinkos apsaugos vadybos sistemos standartams, jis turi teisę kreiptis į kompetentingas institucijas ir Tiekėjo Galutiniame pasiūlyme nurodytus trečiuosius asmenis, kad gautų visą reikiamą informaciją apie Tiekėjo pašalinimo pagrindų nebuvimą, kvalifikaciją ir, jeigu taikoma, kokybės vadybos sistemos ir (arba) aplinkos apsaugos vadybos sistemos standartus.

14.17. Perkantysis subjektas, siekdamas patikrinti Tiekėjo teikiamus duomenis dėl jo atitikties nustatytiems Kvalifikacijos reikalavimams, gali pareikalauti iš Tiekėjo sudaryti sąlygas susipažinti su Tiekėjo įgyvendintais projektais ir jų rezultatais. Tiekėjas tiek, kiek nuo jo priklauso, privalo sudaryti sąlygas tokiam susipažinimui ir pateikti visus papildomai prašomus duomenis ir dokumentus, susijusius su informacija, Tiekėjo pateikiama kartu su Galutiniu pasiūlymu, kurie reikalingi įsitikinti Tiekėjo atitiktimi nurodytam Kvalifikacijos reikalavimui.

14.18. Jeigu Tiekėjas pateikė netikslius, neišsamius ar klaidingus dokumentus ar duomenis apie savo atitiktį Pirkimo sąlygų reikalavimams ar šių dokumentų ar duomenų trūksta, Perkantysis subjektas privalo nepažeisdamaslygiateisiškumo ir skaidrumo principų prašyti Tiekėją šiuos dokumentus ar duomenis patikslinti, papildyti arba paaiškinti per jo nustatytą protingą terminą. Galutiniai Pasiūlymai tikslinami, papildomi arba paaiškinami vadovaujantis Viešųjų pirkimų tarnybos nustatytomis taisyklėmis.

14.19. Jeigu pateiktame Galutiniame pasiūlyme Komisija randa Galutiniame pasiūlyme nurodytos kainos ar sąnaudų apskaičiavimo klaidų, ji privalo CVP IS susirašinėjimo priemonėmis paprašyti Tiekėjų per jos nurodytą terminą ištaisyti Galutiniame pasiūlyme pastebėtas aritmetines klaidas, nekeičiant susipažinimo su Galutiniais pasiūlymais metu užfiksuotos kainos ar sąnaudų. Taisydamas Galutiniame pasiūlyme nurodytas aritmetines klaidas, Tiekėjas gali taisyti kainos ar sąnaudų sudedamąsias dalis, tačiau neturi teisės atsisakyti kainos ar sąnaudų sudedamųjų dalių arba papildyti kainą ar sąnaudas naujomis dalimis. Jei Tiekėjas per nurodytą terminą neištaiso aritmetinių klaidų ir (ar) nepaaiškina Galutinio pasiūlymo, jo Galutinis pasiūlymas laikomas neatitinkančiu Pirkimo dokumentuose nustatytų reikalavimų. Taikant fiksuoto įkainio kainodarą, Tiekėjas negali taisyti/tikslinti su Galutiniu pasiūlymu pateiktų įkainių.

14.20. Galutiniai pasiūlymai bus vertinami vadovaujantis SPS nurodytais kriterijais.

14.21. Perkantysis subjektas laimėjusį nustato ekonomiškai naudingiausią Galutinį pasiūlymą, jeigu tenkinamos visos sąlygos, nurodytos PĮ 58 straipsnyje.

14.22. Perkantysis subjektas nurodo Pirkimo sąlygose ekonomiškai naudingiausiam Galutiniam pasiūlymui nustatyti pasirinkto kiekvieno kriterijaus lyginamąjį svorį, išskyrus atvejus, kai ekonomiškai naudingiausias Galutinis pasiūlymas nustatomas tik pagal kainą. Kriterijų lyginamasis svoris išreiškiamas konkrečiu dydžiu arba nustatant intervalą, į kurį patenka kiekviena kriterijui priskiriama reikšmė. Tais atvejais, kai dėl objektyvių priežasčių neįmanoma nustatyti kriterijų lyginamojo svorio, Perkantysis subjektas nurodo Pirkimo dokumentuose taikomų kriterijų svarbos eiliškumą mažėjimo tvarka.

14.23.Perkantysis subjektas turi teisę kreiptis į Tiekėją (supaprastinto pirkimo atveju – ekonomiškai naudingiausią pasiūlymą pateikusį Tiekėją) su prašymu dėl neįprastai mažos kainos ar sąnaudų pagrindimo ir nesant PĮ 66 straipsnio 1 dalyje nurodyto reikalavimo[[5]](#footnote-6) (pvz.: jei Tiekėjo pasiūlyta kaina ar jos sudedamosios dalys atrodo neįprastai mažos, atsižvelgiant į Pirkimo objekto apimtį, Perkančiojo subjekto suplanuotą biudžetą, Tiekėjo pasiūlytą kainą, neatitinkančią rinkoje egzistuojančių kainų ir kt.).

14.24. Perkantysis subjektas ekonomiškai naudingiausią Galutinį pasiūlymą išrenka pagal (kaip nurodyta SPS):

14.24.1. kainos ar sąnaudų ir kokybės santykį,

14.24.2. sąnaudas,

14.24.3. kainą.

14.25. Vertindamas Pasiūlymo kainą, Perkantysis subjektas atsižvelgs į tai, kokia bus galutinė lėšų suma išleista Pirkimui, įskaitant ir dėl sutarties sudarymo su Pirkimo laimėtoju jo paties įgyjamas mokestines prievoles (ar teises). Jei, vadovaujantis Lietuvos Respublikos pridėtinės vertės mokesčio įstatymu[[6]](#footnote-7) ir Lietuvos Respublikos pelno mokesčio įstatymu[[7]](#footnote-8), Perkantysis subjektas turi galimybę susigrąžinti PVM mokestį, pasiūlymai bus vertinami skaičiuojant kainą be PVM. Jei, vadovaujantis Lietuvos Respublikos pridėtinės vertės mokesčio įstatymu ir Lietuvos Respublikos pelno mokesčio įstatymu, Perkantysis subjektas galimybės susigrąžinti PVM mokestį neturi, pasiūlymai bus vertinami skaičiuojant kainą su PVM.

14.26. Įvertinus Tiekėjų Galutinius pasiūlymus, Perkantysis subjektas patvirtins Tiekėjų Galutinių pasiūlymų eilę ekonominio naudingumo mažėjimo (kaip Galutiniai pasiūlymai vertinami pagal kainos kriterijų – kainos didėjimo) tvarka bei nustatys Laimėjusį Galutinį pasiūlymą.

14.27. Galutinių pasiūlymų eilė nesudaroma, jei Galutinį pasiūlymą pateikti kviečiamas tik vienas Tiekėjas arba Galutinį pasiūlymą pateikė tik vienas Tiekėjas, arba įvertinus Galutinius pasiūlymus, lieka tik vienas Tiekėjas.

14.28. Laimėjusiu Pasiūlymu (jei SPS nurodyta, kad Pirkimo objektas skaidomas į dalis – kiekvienai Pirkimo objekto daliai atskirai) bus pripažintas Galutinis pasiūlymas, atitinkantis visus Pirkimo sąlygose nustatytus reikalavimus ir kuris bus ekonomiškai naudingiausias. Tais atvejais, kai kelių Tiekėjų Galutinių pasiūlymų ekonominis naudingumas yra vienodas, sudarant Galutinių pasiūlymų eilę pirmesnis į šią eilę įrašomas Tiekėjas, kurio Galutinis pasiūlymas pateiktas anksčiausiai.

14.29. Tuo atveju, jei šio Pirkimo metu bus sudaroma Preliminarioji sutartis, Laimėjusiais Pasiūlymais gali būti pripažinti keli Galutiniai pasiūlymai (tokių Galutinių pasiūlymų skaičius nurodomas SPS), atitinkantys visus Pirkimo dokumentuose nustatytus reikalavimus ir kurie bus ekonomiškai naudingiausi. Pirkime dalyvaujant mažesniam, nei nurodyta, Tiekėjų skaičiui, Laimėjusiais Pasiūlymais pripažįstami visiPirkimo sąlygose nustatytus reikalavimus atitinkantys Galutiniai pasiūlymai.

14.30. Perkantysis subjektas, priėmęs sprendimą dėl Pirkimo procedūrų nutraukimo, informuoja apie tai Tiekėjus nedelsiant, tačiau bet kuriuo atveju ne vėliau kaip per 3 darbo dienas nuo tokio sprendimo priėmimo dienos.

14.31. Bet kuriam Tiekėjui pateikus raštišką prašymą nurodyti jo Galutinio pasiūlymo atmetimo priežastis, Perkantysis subjektas atsakys nedelsdamas, tačiau bet kuriuo atveju ne vėliau kaip per 15 dienų nuo tokio prašymo gavimo dienos.

14.32. Suinteresuoti dalyviai nuo Perkančiojo subjekto pranešimo apie sprendimą nustatyti Laimėjusį Pasiūlymą pateikimo dalyviams dienos iki atidėjimo termino pabaigos gali prašyti Perkančiojo subjekto pateikti Laimėjusį Pasiūlymą. Tokiu atveju PĮ 108 straipsnio 1 dalyje nustatytas terminas ir atidėjimo terminas pratęsiamas papildomam terminui, jį skaičiuojant nuo suinteresuoto dalyvio prašymo pateikti Laimėjusį Pasiūlymą pateikimo Perkančiajam subjektui dienos iki tol, kol suinteresuotam dalyviui bus pateiktas Laimėjęs Pasiūlymas. Jeigu Laimėjęs Pasiūlymas pateikiamas tą pačią dieną, kai buvo paprašyta, PĮ 108 straipsnio 1 dalyje nustatytas terminas ir atidėjimo terminas pratęsiamas vienai darbo dienai.

14.33. Perkantysis subjektas nereikalaus iš Tiekėjo pateikti dokumentų, patvirtinančių jo pašalinimo pagrindų nebuvimą, atitiktį Kvalifikacijos reikalavimams, kitiems reikalavimams, ir, jeigu taikoma, kokybės vadybos sistemos ir (arba) aplinkos apsaugos vadybos sistemos standartų reikalavimams, jeigu Perkantysis subjektas turi galimybę susipažinti su šiais dokumentais ar informacija tiesiogiai ir neatlygintinai prisijungęs prie nacionalinės duomenų bazės bet kurioje valstybėje narėje arba naudodamasis CVP IS priemonėmis, arba šiuos dokumentus jau turi iš ankstesnių Pirkimo procedūrų.

# **PASIŪLYMŲ GALIOJIMAS**

* 1. Pasiūlymas galioja jame Tiekėjo nurodytą terminą. Šis terminas turi būti ne trumpesnis, negu yra nustatyta Pirkimo sąlygose. Jeigu Pasiūlyme nenurodytas jo galiojimo terminas, laikoma, kad Pasiūlymas galioja tiek, kiek nustatyta Pirkimo sąlygose.
  2. Pirkimo procedūros metu, taip pat sustabdžius Pirkimo procedūras dėl laikinųjų apsaugos priemonių taikymo, Perkantysis subjektas gali prašyti, kad Tiekėjai pratęstų Pasiūlymų galiojimą iki konkrečiai nurodyto termino. Tiekėjas gali atmesti tokį prašymą neprarasdamas teisės į savo Pasiūlymo galiojimo užtikrinimą, jeigu jo buvo reikalaujama. Tiekėjas, kuris sutinka pratęsti savo Pasiūlymo galiojimo terminą ir apie tai raštu praneša Perkančiajam subjektui, pratęsia Pasiūlymo galiojimo užtikrinimo terminą arba pateikia naują Pasiūlymo galiojimo užtikrinimą patvirtinantį dokumentą, jeigu jo buvo reikalaujama. Jeigu Tiekėjas neatsako į Perkančiojo subjekto prašymą pratęsti Pasiūlymo galiojimo užtikrinimo terminą, jo nepratęsia arba nepateikia naujo Pasiūlymo galiojimo užtikrinimo, laikoma, kad jis atmetė prašymą pratęsti savo Pasiūlymo galiojimo terminą.
  3. Tiekėjas turi pateikti Pasiūlymo galiojimo užtikrinimą kartu su Galutiniu pasiūlymu (jei Pasiūlymo galiojimo užtikrinimo reikalaujama).
  4. Reikalavimai Pasiūlymo galiojimo užtikrinimui pateikiami SPS (jei Pasiūlymo galiojimo užtikrinimo reikalaujama).
  5. Pirkimo nelaimėjusiems Tiekėjams Pasiūlymo galiojimo užtikrinimas grąžinamas Perkančiajam subjektui gavus CVP IS priemonėmis tokį Tiekėjo prašymą:
     1. šalių susitarimu;
     2. sudarius Sutartį su Pirkimą Laimėjusiu Tiekėju ir šiai Sutarčiai įsigaliojus.
  6. Pirkimą Laimėjusiam Tiekėjui Pasiūlymo galiojimo užtikrinimas bus grąžintas sudarius Sutartį ir jai įsigaliojus, Perkančiajam subjektui gavus CVP IS priemonėmis tokį Tiekėjo prašymą.
  7. Jeigu SPS numatoma, kad Tiekėjas kartu su Galutiniu pasiūlymu turi pateikti Pasiūlymo galiojimo užtikrinimą patvirtinantį dokumentą, Tiekėjas, prieš pateikdamas Pasiūlymą, gali prašyti, kad Perkantysis subjektas patvirtintų jo Pasiūlymo galiojimo užtikrinimą patvirtinančio dokumento priimtinumą. Perkantysis subjektas, gavęs tokį prašymą, atsako ne vėliau kaip per 3 darbo dienas nuo prašymo gavimo dienos. Pasiūlymo galiojimo užtikrinimą patvirtinančio dokumento priimtinumo patvirtinimas neatima teisės iš Perkančiojo subjekto vėliau atmesti Pasiūlymų galiojimo įvykdymo užtikrinimą remiantis tuo, kad Tiekėjas tapo nemokus ar neįvykdė įsipareigojimų Perkančiajam subjektui arba kitiems ūkio subjektams, ar netinkamai juos vykdė.

# **GALUTINIO PASIŪLYMO ŠIFRAVIMAS**

* 1. Tiekėjas elektroniniu būdu CVP IS priemonėmis teikiamą Galutinį pasiūlymą gali užšifruoti.
  2. Tiekėjas, nusprendęs pateikti užšifruotą Galutinį pasiūlymą, turi:
     1. Iki Galutinių pasiūlymų pateikimo termino pabaigos,naudodamasis CVP IS priemonėmis, pateikti užšifruotą Galutinį pasiūlymą (užšifruojamas visas Galutinis pasiūlymas arba Galutinio pasiūlymo dokumentas, kuriame nurodyta Galutinio pasiūlymo kaina). Instrukciją, kaip Tiekėjui užšifruoti Galutinį pasiūlymą, galima rasti interneto svetainėje[[8]](#footnote-9);
     2. Iki susipažinimo su Galutiniais pasiūlymais pradžios CVP IS susirašinėjimo priemonėmis pateikti slaptažodį, su kuriuo Perkantysis subjektas galės iššifruoti pateiktą Galutinį pasiūlymą. Iškilus CVP IS techninėms problemoms, kai Tiekėjas neturi galimybės pateikti slaptažodžio per CVP IS susirašinėjimo priemonę, Tiekėjas turi teisę slaptažodį pateikti kitomis priemonėmis pasirinktinai: Perkančiojo subjekto oficialiu elektroniniu paštu arba raštu. Tokiu atveju Tiekėjas turėtų būti aktyvus ir įsitikinti, kad pateiktas slaptažodis laiku pasiekė adresatą (pavyzdžiui, susisiekęs su Perkančiuoju subjektu oficialiu jo telefonu ir (arba) kitais būdais);
     3. Iki susipažinimo su Galutiniais pasiūlymais pradžios Tiekėjui nepateikus (dėl jo paties kaltės) slaptažodžio arba pateikus neteisingą slaptažodį, kuriuo naudodamasis Perkantysis subjektas negalėjo iššifruoti Galutinio pasiūlymo, Tiekėjo Pirminis pasiūlymas (įskaitant Derybų metu atliktus patikslinimus ir (ar) papildymus, **kurie užfiksuoti Derybų protokole**) vertinamas kaip Galutinis pasiūlymas.

# **PRETENZIJŲ NAGRINĖJIMO TVARKA**

* 1. Tiekėjas, kuris mano, kad Perkantysis subjektas nesilaikė PĮ ir (arba) kitų teisės aktų reikalavimų ir tokiu būdu juos pažeidė, turi teisę pateikti Perkančiajam subjektui pretenziją elektroninėmis priemonėmis:
     1. Tarptautinių pirkimų atveju per 10 dienų, o supaprastintų pirkimų atveju – per 5 darbo dienas nuo Perkančiojo subjekto pranešimo raštu apie jo priimtą sprendimą išsiuntimo Tiekėjams dienos, o jeigu šis pranešimas nebuvo siunčiamas elektroninėmis priemonėmis, – per 15 dienų;
     2. Tarptautinių pirkimų atveju per 10 dienų, o supaprastintų pirkimų atveju – per 5 darbo dienas nuo paskelbimo apie Perkančiojo subjekto priimtą sprendimą dienos, jeigu PĮ nėra reikalavimo raštu informuoti Tiekėjus apie Perkančiojo subjekto priimtus sprendimus.
  2. Siekiant užtikrinti vienodą Tiekėjo teikiamų prašymų aiškinimą, Tiekėjas, teikdamas Perkančiajam subjektui pretenziją, turi aiškiai raštu nurodyti, kad jo teikiamas prašymas turi būti laikomas pretenzija.
  3. Perkantysis subjektas išnagrinėja pretenziją, priima motyvuotą sprendimą ir apie jį, taip pat apie anksčiau praneštų Pirkimo procedūros terminų pasikeitimą raštu praneša pretenziją pateikusiam Tiekėjui ir suinteresuotiems Tiekėjams ne vėliau kaip per 6 darbo dienas nuo pretenzijos gavimo dienos.
  4. Perkantysis subjektas negali sudaryti Sutarties anksčiau negu po 10 dienų tarptautinių pirkimų atveju ar anksčiau negu po 5 darbo dienų supaprastintų pirkimų atveju nuo rašytinio pranešimo apie jo priimtą sprendimą išsiuntimo pretenziją pateikusiam Tiekėjui, suinteresuotiems kandidatams ir suinteresuotiems dalyviams dienos, o jeigu šis pranešimas nebuvo siunčiamas elektroninėmis priemonėmis, – ne anksčiau negu po 15 dienų.
  5. Perkantysis subjektas privalo nagrinėti tik tas Tiekėjų pretenzijas, kurios gautos iki Sutarties sudarymo dienos ir pateiktos laikantis BPS 17.1 punkte nustatytų terminų. Perkantysis subjektas neprivalo nagrinėti pretenzijų, teikiamų pakartotinai dėl to paties Perkančiojo subjekto priimto sprendimo arba atlikto veiksmo.

# **SUTARTIES TERMINAI IR SĄLYGOS**

* 1. Sutartis bus sudaroma su Pirkimą Laimėjusiu Tiekėju.
  2. Jei Tiekėjas, kuriam buvo pasiūlyta sudaryti Sutartį raštu atsisako ją sudaryti arba iki Perkančiojo subjekto nurodyto laiko nepasirašo Sutarties, arba atsisako sudaryti Sutartį PĮ ir Pirkimo sąlygose nustatytomis sąlygomis, laikoma, kad toks Tiekėjas atsisakė sudaryti Sutartį. Tokiu atveju, arba jeigu Tiekėjas iki Perkančiojo subjekto nurodyto termino nepateikia Pirkimo dokumentuose nustatyto Sutarties įvykdymo užtikrinimą patvirtinančio dokumento (jei taikoma) arba neįvykdo kitų Sutartyje nustatytų jos įsigaliojimo sąlygų, Perkantysis subjektas siūlo sudaryti Sutartį Tiekėjui, kurio Pasiūlymas pagal nustatytą Pasiūlymų eilę yra pirmas po Tiekėjo, atsisakiusio sudaryti Sutartį, ar nepateikusio Sutarties įvykdymo užtikrinimo ar neįvykdžiusio kitų Sutarties įsigaliojimo sąlygų, jeigu tenkinamos PĮ 58 straipsnio 1 dalyje išdėstytos sąlygos.
  3. Jei SPS nurodyta, kad Pirkimo objektas skaidomas į dalis – kiekvienai Pirkimo objekto daliai bus sudaromos atskiros Sutartys.
  4. Kai vienintelis suinteresuotas Tiekėjas yra tas, su kuriuo sudaroma Sutartis, ir nėra suinteresuotų kitų Tiekėjų arba kitais PĮ numatytais atvejais – Sutarties sudarymo atidėjimo terminas netaikomas.
  5. Sutartis su Laimėjusiu Tiekėju bus sudaroma ne anksčiau negu pasibaigė atidėjimo terminas, kuris tarptautinio pirkimo atveju negali būti trumpesnis kaip 10 dienų, supaprastinto pirkimo atveju – 5 darbo dienos, o jeigu pranešimas apie sprendimą nustatyti Laimėjusį Pasiūlymą nebuvo siunčiamas elektroninėmis priemonėmis, negali būti trumpesnis kaip 15 dienų.
  6. Jeigu Sutarčiai sudaryti yra reikalingi Perkančiojo subjekto valdymo organų sutikimai pagal galiojančius Perkančiojo subjekto įstatus, tuomet Sutartis gali būti sudaroma tik po Sutarties atidėjimo termino (jei taikoma) pabaigos ir gavus Perkančiojo subjekto valdymo organų sutikimus pagal galiojančius Perkančiojo subjekto įstatus.
  7. Sutartis turi atitikti Laimėjusio Tiekėjo Galutinį pasiūlymą, Pirkimo sąlygas ir kitus reikalavimus, nustatytus Tiekėjams.
  8. Sudarant Sutartį negali būti keičiama Laimėjusio Tiekėjo Galutinio pasiūlymo kaina, sąnaudos ar kitos sąlygos.
  9. Sutartis bus sudaroma, vadovaujantis Sutarties projekto nuostatomis arba esminėmis Sutarties sąlygomis, pridėtomis su Pirkimo sąlygomis, nebent SPS būtų nurodyta kitaip.

# **PAPILDOMOS INFORMACIJOS PATEIKIMAS**

19.1. Perkantysis subjektas, vykdydamas supaprastintą pirkimą, raštu atsakys į kiekvieno Tiekėjo rašytinį prašymą dėl Pirkimo sąlygose nustatytų reikalavimų, jei toks prašymas yra gautas ne vėliau kaip likus 6 dienoms iki Paraiškų ar Pasiūlymų pateikimo termino pabaigos. Perkantysis subjektas į tokius prašymus atsakys ne vėliau kaip likus 4 dienoms iki Paraiškų ar Pasiūlymų pateikimo termino pabaigos (priklausomai nuo Pirkimo etapo, t. y. laukiamos Paraiškos ar Pasiūlymai). Prašymas turi būti pateiktas CVP IS priemonėmis.

19.2. Perkantysis subjektas, vykdydamas tarptautinį pirkimą, raštu atsakys į kiekvieno Tiekėjo rašytinį prašymą dėl Pirkimo sąlygose nustatytų reikalavimų, jei toks prašymas yra gautas ne vėliau kaip likus 9 dienoms iki Paraiškų ar Pasiūlymų pateikimo termino pabaigos. Perkantysis subjektas į tokius prašymus atsakys ne vėliau kaip likus 6 dienoms iki Paraiškų ar Pasiūlymų pateikimo termino pabaigos (priklausomai nuo Pirkimo etapo, t. y. laukiamos Paraiškos ar Pasiūlymai). Prašymas turi būti pateiktas CVP IS priemonėmis.

19.3. Jeigu nuo Pirkimo dokumentų paaiškinimo iki Paraiškų ar Pasiūlymų pateikimo termino pabaigos (priklausomai nuo Pirkimo etapo, t. y. laukiamos Paraiškos ar Pasiūlymai) lieka trumpesnis terminas nei nurodyta BPS 19.1 arba 19.2 punktuose, arba tam, kad į pateiktus paaiškinimus (patikslinimus) Tiekėjai galėtų objektyviai atsižvelgti rengdami Paraišką ar Pasiūlymą, Tiekėjams objektyviai reikia daugiau laiko, Perkantysis subjektas pratęsia Paraiškų ar Pasiūlymų pateikimo terminą protingumo kriterijų atitinkančiu terminu. Jeigu papildomos informacijos nebuvo paprašyta laiku arba ji neturi esminės įtakos Paraiškų ar Pasiūlymų parengimui, Perkantysis subjektas Paraiškų ar Pasiūlymų pateikimo termino gali nepratęsti. Jeigu Perkantysis subjektas tikslins Skelbime apie Pirkimą paskelbtą informaciją, Paraiškų pateikimo terminą jis pratęs visais atvejais. Perkantysis subjektas turi teisę pratęsti Paraiškų ar Pasiūlymų pateikimo terminus ir kitais atvejais.

19.4. Bet kuris Pirkimo sąlygų paaiškinimas ar patikslinimas, atsakant į atitinkamą Tiekėjo prašymą, yra perduodamas visiems Tiekėjams, kurie yra prisiregistravę konkrečiame Pirkime CVP IS, nenurodant minėtą prašymą atsiuntusio Tiekėjo, ir skelbiamas CVP IS kartu su kitomis Pirkimo sąlygomis.

19.5. Perkantysis subjektas savo iniciatyva gali paaiškinti (patikslinti) Pirkimo dokumentus nesibaigus pasiūlymų pateikimo terminui. Kai tikslinama skelbime apie Pirkimą paskelbta informacija, Perkantysis subjektas atitinkamai patikslins skelbimą ir prireikus pratęs Paraiškų ar Pasiūlymų pateikimo terminą protingumo kriterijų atitinkančiam laikotarpiui, per kurį Tiekėjai, rengdami Paraiškas ar Pasiūlymus, galėtų atsižvelgti į patikslinimus. Tarptautinių pirkimų atveju negali būti daromi tokie esminiai pirkimo sąlygų pakeitimai, dėl kurių būtų buvę galima leisti dalyvauti kitiems kandidatams, negu iš pradžių atrinktiesiems, arba pirkimo procedūra būtų pritraukusi daugiau dalyvių.

19.6. Pirkimo dokumentų paaiškinimai ar patikslinimai Perkančiojo subjekto iniciatyva siunčiami visiems Tiekėjams, kurie yra prisiregistravę konkrečiame Pirkime CVP IS, ne vėliau kaip likus 6 dienoms iki Paraiškų ar Pasiūlymų pateikimo termino pabaigos tarptautinių pirkimų atveju ir ne vėliau kaip likus 4 dienoms iki Paraiškų ar Pasiūlymų pateikimo termino pabaigos supaprastintų pirkimų atveju (priklausomai nuo Pirkimo etapo, t. y. laukiamos Paraiškos ar Pasiūlymai). Jeigu nuo Pirkimo dokumentų paaiškinimo ar patikslinimo iki Paraiškų ar Pasiūlymų pateikimo termino pabaigos (priklausomai nuo Pirkimo etapo, t. y. laukiamos Paraiškos ar Pasiūlymai) lieka trumpesnis terminas arba tam, kad į pateiktus paaiškinimus (patikslinimus) Tiekėjai galėtų objektyviai atsižvelgti rengdami Paraišką ar Pasiūlymą, Tiekėjams objektyviai reikia daugiau laiko, Perkantysis subjektas pratęsia Paraiškų ar Pasiūlymų pateikimo terminą protingumo kriterijų atitinkančiu terminu.

# **ATITIKTIES NACIONALINIO SAUGUMO INTERESAMS PATIKRA**

20.1. Vadovaujantis Nacionaliniam saugumui užtikrinti svarbių objektų apsaugos įstatymo 13 straipsnio reikalavimais, Perkantysis subjektas informuos Nacionaliniam saugumui užtikrinti svarbių objektų apsaugos koordinavimo komisiją (toliau – Koordinavimo komisija) apie ketinamą sudaryti Sutartį. Tuo atveju, jei bus vykdoma patikra dėl ketinamos sudaryti Sutarties atitikimo nacionalinio saugumo interesams, Tiekėjas įsipareigoja nustatytais terminais pateikti Perkančiajam subjektui ir/ar kompetentingoms institucijoms visus duomenis, dokumentus ir sutikimus, būtinus šiai patikrai atlikti. Visais žemiau nurodytais atvejais nustačius galimą laimėtoją, Perkantysis subjektas informuos Koordinavimo komisiją, kai:

20.1.1. Sutarties vertė viršija 10 procentų praėjusių finansinių metų metinių Perkančiojo subjekto pajamų;

20.1.2. Pirkimo metu keliami reikalavimai dėl Tiekėjų, Subtiekėjų, Ūkio subjektų, kurių pajėgumais remiamasi, Kvazisubtiekėjų, prekių, paslaugų ar darbų atitikties nacionalinio saugumo interesams;

20.1.3. Tiekėjui, Subtiekėjams, Ūkio subjektams, kurių pajėgumais remiamasi, bus suteikiama teisė aptarnauti, gauti prieigą ar kitaip susipažinti su ypatingos svarbos informacinės infrastruktūros valdytojo ar Perkančiojo subjekto saugumo planuose ar kituose ypatingos svarbos informacinės infrastruktūros valdytojo ar Perkančiojo subjekto vidaus dokumentuose nustatytomis ryšių ir informacinėmis sistemomis (ar jų dalimis), kurios yra reikšmingos ypatingos svarbos informacinės infrastruktūros valdytojo ar Perkančiojo subjekto veiklai, šių ryšių ir informacinių sistemų (ar jų dalių) technologijomis, duomenų bazėmis ar jose esamais duomenimis arba kai yra rizika, kad prie tokių ryšių ir informacinių sistemų (jų dalių) gali gauti prieigą tretieji asmenys arba jiems būtų suteikta teisė aptarnauti ar kitaip susipažinti su tokiomis ryšių ir informacinėmis sistemomis (jų dalimis);

20.1.4.Tiekėjui Sutarties pagrindu yra suteikiama teisė dalyvauti įgyvendinant ypatingos valstybinės svarbos projektą ar valstybei svarbų projektą;

20.1.5. Tiekėjui Sutarties pagrindu yra suteikiama teisė eksploatuoti ar valdyti nacionaliniam saugumui užtikrinti svarbius įrenginius ir turtą arba atlikti kitus reikšmingus, galinčius kelti riziką ar grėsmę nacionaliniam saugumui veiksmus, galinčius turėti įtakos nacionaliniam saugumui užtikrinti svarbiems įrenginiams ir turtui.

20.1.6. Tiekėjas ir/ar jo kontroliuojami asmenys (jeigu tokie yra) dalyvavo ir/ar dalyvauja įstatymu[[9]](#footnote-10) pripažintos nesaugia branduolinės elektrinės statyboje trečiojoje šalyje ar jos veikloje, su tokios elektrinės veikla susijusios elektros energetikos infrastruktūros plėtros projektuose, kaip nurodyta Lietuvos Respublikos būtinųjų priemonių, skirtų apsisaugoti nuo trečiųjų šalių nesaugių branduolinių elektrinių keliamų grėsmių, įstatyme (taikoma, kai Tiekėjas nurodo šią informaciją paraiškos ir / ar pasiūlymo formoje).

20.1.7. Sutarties šaliai yra suteikiama kitokio pobūdžio prieiga prie nacionaliniam saugumui užtikrinti svarbių įrenginių ir turto, kuri kelia riziką ar grėsmę nacionaliniam saugumui.

20.2. Jeigu Tiekėjas pateiks neišsamius, netikslius ar klaidingus dokumentus ar duomenis, reikalingus atitikties nacionalinio saugumo interesams patikrai atlikti, Perkantysis subjektas turės teisę paprašyti šiuos dokumentus ar duomenis patikslinti, papildyti arba paaiškinti per jo nustatytą protingą terminą. Paprašyti Tiekėjo pateikti šiuos dokumentus ar duomenis turi teisę ir kitos kompetentingos institucijos.

20.3. Tiekėjas, kuris nepateiks reikalaujamos informacijos ir/ar dokumentų, ar Lietuvos Respublikos Vyriausybė priims sprendimą, patvirtinantį, kad ketinama sudaryti Sutartis su Tiekėju neatitinka nacionalinio saugumo interesų vadovaujantis Nacionaliniam saugumui užtikrinti svarbių objektų apsaugos įstatymu, ar Lietuvos Respublikos Vyriausybei priėmus sprendimą/nustačius, kad Tiekėjas neatitinka nacionalinio saugumo interesų vadovaujantis Nacionaliniam saugumui užtikrinti svarbių objektų apsaugos įstatymu, negalės būti pripažįstamas Pirkimą Laimėjusiu Tiekėju ir jo Pasiūlymas bus atmestas vadovaujantis BPS 14.7.16, 14.7.17 ar 14.7.18 punkte nurodytu pagrindu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Šios nuostatos ir toliau išdėstytos Pirkimo sąlygos taikomos ir tuo atveju, jei numatyta taikyti sąnaudas. [↑](#footnote-ref-2)
2. https://eimin.lrv.lt/lt/veiklos-sritys/verslo-aplinka/reglamentuojamu-profesiniu-kvalifikaciju-pripazinimas ir specialiuosius teisės aktus. [↑](#footnote-ref-3)
3. https://e-seimas.lrs.lt/portal/legalAct/lt/TAD/1a061730b0c711ecaf79c2120caf5094?positionInSearchResults=0&searchModelUUID=abee87f1-00ff-4739-a7d0-cc285f293fa1 [↑](#footnote-ref-4)
4. eCertis nuoroda (atsidarius naršyklės langui, viršutiniame dešiniajame kampe pasirinkite reikiamą kalbą): https://ec.europa.eu/tools/ecertis/#/search [↑](#footnote-ref-5)
5. Galutiniame pasiūlyme nurodyta prekių, paslaugų ar darbų kaina arba sąnaudos visais atvejais turi būti laikomos neįprastai mažomis, jeigu jos yra 30 ir daugiau procentų mažesnės už visų Tiekėjų, kurių Galutiniai pasiūlymai neatmesti dėl kitų priežasčių ir kurių pasiūlyta kaina neviršija Pirkimui skirtų lėšų, nustatytų ir užfiksuotų Perkančiojo subjekto rengiamuose dokumentuose prieš pradedant Pirkimo procedūrą, pasiūlytų kainų arba sąnaudų aritmetinį vidurkį. [↑](#footnote-ref-6)
6. [IX-751 Lietuvos Respublikos pridėtinės vertės mokesčio įstatymas (lrs.lt)](https://e-seimas.lrs.lt/portal/legalAct/lt/TAD/TAIS.163423/asr) [↑](#footnote-ref-7)
7. [IX-675 Lietuvos Respublikos pelno mokesčio įstatymas (lrs.lt)](https://e-seimas.lrs.lt/portal/legalAct/lt/TAD/TAIS.157066/asr) [↑](#footnote-ref-8)
8. <http://vpt.lrv.lt/uploads/vpt/documents/files/uzsifravimo_instrukcija.pdf> [↑](#footnote-ref-9)
9. Lietuvos Respublikos įstatymas dėl branduolinės elektrinės, statomos Baltarusijos Respublikoje, Astravo rajone, pripažinimo nesaugia, keliančia grėsmę Lietuvos Respublikos nacionaliniam saugumui, aplinkai ir visuomenės sveikatai [↑](#footnote-ref-10)